Kelantan raih kemenangan sulung, Brendan selamatkan Selangor

KUALA LUMPUR: Pendatang baharu Liga Super, Kelantan merakam kemenangan pertama musim ini selepas mengatasi Penang 2-0 di Stadium Sultan Muhammad IV, Kota Bharu malam tadi yang menyaksikan kedua-dua pasukan menamatkan perlawanan dengan 10 pemain.

Dua jaringan skuad bimbingan Choi Moon Sik masing-masing dijaringkan penyerang, Ismaheel Akinade menerusi tandukan pada minit ke-21 dan rembatan kencang pemain tengah, Muhamad Fazrul Amir (minit ke-35) cukup memadai untuk Kelantan bangkit meraih tiga mata selepas tewas dalam dua aksi pertama.

Bagaimanapun, pertembungan itu dicemari dengan dua layangan kad merah masing-masing kepada pemain pertahanan Kelantan, Christian Rontini susulan mengutip kad kuning kedua sebelum pemain gantian Hassan Saad diperintah keluar padang dua minit kemudian susulan kekasaran yang dilakukan.

Penang hampir meledak gol pertama pada minit ke-73 tetapi sepakan percuma Narcizo Adriano terkena palang sekali gus keputusan 2-0 kekal memihak Kelantan untuk membolehkan Red Warriors keluar daripada kelompok pasukan tercorot ke kedudukan ketujuh.

Sementara itu, jaringan kapten pasukan Brendan Gan menerusi tandukan ketika permainan berbaki dua minit sebelum masa penuh, menyelamatkan Selangor yang bangkit mengikat Sri Pahang 1-1 pada perlawanan tumpuan di Stadium Majlis Bandaraya Petaling Jaya (MBPJ), petang semalam.

Skuad Tok Gajah berjaya memecah kebuntuan gol pada minit ke-74 menerusi pemain pertahanan Stefano Brundo yang merembat bola muntah tampanan Mohd Khairulazhan Mohd Khalid selepas sepakan penalti diambilnya berjaya diselamatkan penjaga gol kebangsaan itu.

Pengadil Fitri Maskon tidak teragak-agak menghadiahkan sepakan penalti kepada skuad bimbingan Fandi Ahmad selepas pemain pertahanan Selangor, Sharul Nazeem Zulpakar menjatuhkan Muhammad Baqiuddin Shamsudin.

Bagaimanapun, skuad Gergasi Merah di bawah bimbingan Tan Cheng Hoe tidak berputus asa mengasak kubu pertahanan lawan sebelum berjaya memperoleh gol penyamaan selepas Brendan menanduk masuk bola sepakan percuma pada minit ke-88.

Sepakan percuma diambil pemain gantian Yohandry Orozco pada masa kecederaan babak kedua hampir memberi kejayaan meraih tiga mata buat Selangor, namun percubaannya hanya menggegar palang.

Satu mata diraih bukan sahaja mengekalkan rekod tanpa kalah Cheng Hoe dalam saingan liga sejak membimbing Selangor pada penghujung September tahun lepas, malah melonjakkan pasukan ke persada liga dengan mengumpul tujuh mata sementara Sri Pahang di kedudukan kelima dengan lima mata.

Dalam pada itu, Terengganu mengutip mata pertama selepas aksi menentang Kuala Lumpur City berakhir seri tanpa jaringan di Stadium Sultan Mizan Zainal Abidin di Kuala Nerus. – BERNAMA


Polis siasat penipuan pelaburan didalangi ‘Datuk’ bolot RM1 bilion

KUALA LUMPUR: Polis membuka kertas siasatan berkaitan kegiatan penipuan pelaburan membabitkan lelaki bergelar ‘Datuk’ yang didakwa menipu ratusan pelabur dianggarkan bernilai RM1 bilion.

Ketua Polis Negara, Tan Sri Razarudin Husain berkata, siasatan dijalankan di bawah Jabatan Siasatan Jenayah Komersial (JSJK) dan Unit Pencegahan Penggubahan Wang Haram (AMLA).

“Kita kena siasat dulu dakwaan yang menyatakan ‘Datuk’ itu dilindungi oleh ‘Tan Sri’. Bila maklumat yang bukan kita keluarkan, kita kena siasat, kita nak sahkan berita dan maklumat itu benar.

“Kalau dia kata cakap dilindungi oleh ‘Tan Sri’, ‘Perdana Menteri’, kita kena siasat. Tak boleh terus-terus buat kesimpulan sebab maklumat itu bukan datang dari saya atau JSJK sendiri.

“Memang kita dah minta untuk siasat, kertas siasatan sudah dibuka,” katanya dalam sidang akhbar di Bukit Aman, hari ini.

Media semalam melaporkan seorang lelaki bergelar ‘Datuk’ didakwa menipu ratusan pelabur dengan janji manis apabila menjual nama rakan kongsinya yang bergelar ‘Tan Sri’ melalui 18 syarikat pelaburan.

Tidak hanya menyasarkan rakyat biasa, malah syarikat swasta, kerajaan, golongan profesional seperti doktor serta pelabur antarabangsa didakwa turut dijadikan mangsa yang sehingga kini jumlah kerugian dianggarkan hampir RM1 billion.

Sekretariat Mangsa Penipuan Ranjeet (Maper), Shah Abdul Malek, 50, berkata, individu berkenaan pada awalnya memberi jaminan pulangan yang tinggi sehingga enam peratus setiap bulan bagi setiap wang yang dilaburkan.

Menurutnya, dalam tempoh beberapa bulan, individu berkenaan tidak membayar pulangan dijanjikan, malah membuat ugutan akan melaporkan kepada Lembaga Hasil Dalam Negeri (LHDN) berhubung punca kewangan pelaburnya yang melabur sehingga jutaan ringgit. – Utusan

Authors

Media Variasi

View all posts

Diyana Rahip

View all posts

View all posts

View all posts


Saya minta maaf – Anwar Ibrahim

CYBERJAYA: Perdana Menteri ke-10, Datuk Seri Anwar Ibrahim memohon maaf kepada rakyat Malaysia yang terpaksa tunggu di luar majlis kesyukuran anjuran pihaknya semalam atas faktor kekurangan ruang tempat makan.

Menerusi satu hantaran di Twitter, beliau turut menzahirkan rasa terharu kerana majlis kesyukuran yang diadakan di Sungai Long, Selangor itu nyata mendapat sambutan menggalakkan.

“Saya terharu-saya minta maaf kerana tak sempat menyediakan tempat makan dan ruang yang cukup untuk teman-teman yang tunggu saya di luar.

“Kita jumpa lagi nanti ya. Maaf,” tulisnya ringkas di Twitter hari ini.

Semalam, tular sebuah video memaparkan suasana majlis kesyukuran yang dianjurkan Anwar sempena pelantikan beliau sebagai Perdana Menteri ke-10 dikunjungi ramai pihak dari pelbagai bangsa dan agama.

Malahan, keramaian itu menyebabkan sebilangan pengunjung terpaksa menunggu di luar kawasan majlis kerana terlalu padat.

Bagaimanapun, Pengerusi Pakatan Harapan (PH) itu dilihat masih meluangkan waktu beramah mesra dengan pengunjung yang berada di luar pagar dan menghargai kehadiran mereka.

Author

Diyana Rahip

View all posts

View all posts


Saarani angkat sumpah sebagai MB Perak petang ini

IPOH: Ahli Dewan Undangan Negeri Kota Tampan, Datuk Seri Saarani Mohamad  akan mengangkat sumpah sebagai Menteri Besar Perak petang ini.

Perkara itu dimaklumkan Ahli Dewan Negara Perak, Tan Sri Mohd Annuar Zaini selepas kesemua wakil tertinggi parti negeri selesai menghadap Sultan Perak Sultan Nazrin Shah di Istana Kinta di sini tengah hari tadi.

Beliau berkata, Saarani yang mewakili Barisan Nasional (BN) bersama Naib Pengerusi DAP Perak Dr Aziz Bari, mewakili Pakatan Harapan (PH) menyembahkan kepada Sultan Nazrin berkaitan persetujuan kedua-dua pihak untuk membentuk kerajaan selepas gabungan itu memperoleh 33 kerusi.

Menurut Mohd Annuar, Perikatan Nasional (PN) yang diwakili Pesuruhjaya PAS negeri, Razman Zakaria dan Setiausaha Bersatu, Datuk Zainol Fadzi Paharudin pula memaklumkan mereka hanya mempunyai 26 kerusi yang tidak cukup untuk menubuhkan kerajaan negeri.

“Oleh kerana wakil-wakil daripada PN tidak menentang, tiada pertikaian, maka baginda berpuas hati dengan apa yang dipersembahkan oleh wakil BN dan juga wakil PH iaitu mereka hanya mengemukakan satu calon tunggal sebagai Menteri Besar daripada kedua-dua belah pihak iaitu Kota Tampan Datuk Seri Saarani,” katanya di pekarangan Istana Kinta.

Mohd Annuar berkata berikutan terdapat persefahaman dan kepentingan untuk Dewan Undangan Negeri (DUN) segera bersidang bagi meluluskan belanjawan, Sultan Nazrin memperkenan supaya istiadat angkat sumpah menteri besar dilaksanakan di Istana Iskandariah, Kuala Kangsar pada 5.30 petang ini.

PH dan BN hari ini bersetuju untuk bersama-sama membentuk kerajaan Perak selepas masing-masing mendapat 24 dan sembilan kerusi manakala Perikatan Nasional (PN) memperoleh 26 kerusi.

Saarani yang merupakan Pengerusi BN Perak dan Pengerusi UMNO Perak dipilih sebagai Ahli Dewan Undangan Negeri Kota Tampan sejak 2004 dan dilantik menjadi Menteri Besar Perak ke-14 sejak 10 Disember 2020.

Beliau pernah berkhidmat sebagai Ketua Pembangkang DUN Perak dari 2018 hingga 2020.

Pada Pilihan Raya Umum ke-15 (PRU15), Saarani mendapat 5,468 undi menewaskan Mohd Jamil Yahya (PN) dan Mohd Sabri Abdul Manaf (PH).

Kerajaan Perak sebelum ini dibentuk dengan gabungan tiga parti iaitu BN, Bersatu dan PAS. – BERNAMA


Pengundi muda jangan lupa janji palsu pada PRU14 – Mahdzir

PADANG TERAP: Pengundi muda yang baru pertama kali menunaikan tanggungjawab mengundi, diingatkan tidak lupa janji-janji palsu yang ditabur dalam Pilihan Raya Umum Ke-14 (PRU14) lalu sebelum menterjemahkan pilihan masing-masing di kertas undi pada PRU15.

Naib Presiden UMNO, Datuk Seri Mahdzir Khalid berkata, ia bagi memastikan mereka tidak terperdaya dengan tawaran-tawaran kosong, yang sebenarnya tidak mampu dilaksanakan oleh parti-parti politik tertentu.

“Pakatan Harapan (PH) pada PRU14 telah membawa satu manifesto yang telah menjanjikan tawaran ekstrem seperti menghapuskan pinjaman Perbadanan Tabung Pendidikan Tinggi Nasional (PTPTN) namun gagal melaksanakannya.

“Bukan itu saja malah mereka turut berjanji hendak hapuskan tol serta turunkan harga minyak ke tahap minimum. Itu pun tak boleh dilaksanakan juga.

“Maknanya mereka ini bagi memberikan manifesto yang tiada harapan sebenarnya. Justeru kepada anak-anak muda, lebih baik mereka pertimbangkan tawaran lebih praktikal yang boleh dilaksanakan bersandarkan kepada kedudukan kewangan, kemampuan dan kebolehan kerajaan selepas ini,” katanya.

Beliau berkata demikian pada sidang media selepas Program Sembang Santai Pemimpin Institusi di Felcra Kubang Kenyeng di sini, hari ini.

Beliau diminta mengulas manifesto PH yang dinamakan sebagai Tawaran Harapan yang dilancarkan baru-baru ini.

Jelas Mahdzir, dalam PRU kali ini BN dilihat menawarkan manifesto atau tawaran yang lebih praktikal berbanding gabungan-gabungan politik lain.

“Kebanyakan tawaran berasaskan kepada Belanjawan 2023 yang telah dibentangkan di Parlimen sebelum ini, boleh dikatakan semua golongan terlibat dalam tawaran tersebut termasuk wanita, anak muda, dewasa, veteran, kanak-kanak dan pesara kerajaan.

Sama ada mereka tinggal di bandar atau luar bandar, semuanya terlibat dalam tawaran dikemukakan BN, anak-anak muda juga tidak dilupakan dalam pakej tawaran tersebut termasuk pendidikan berkaitan kemahiran Pendidikan Teknikal dan Latihan Vokasional (TVET) serta jaminan peluang pekerjaan pada masa depan berasaskan industri Revolusi Industri 4.0 (IR 4.0) serta teknologi hijau yang dikemukakan,” katanya.

Dalam manifesto PH menyatakan komitmen untuk mengkaji semula semua perjanjian konsesi lebuh raya dan berunding untuk mendapatkan kadar terbaik, dengan pencapaian pengurangan 18 peratus kadar tol bagi Lebuh Raya Utara Selatan (PLUS) termasuk Lebuh Raya Pantai Timur Fasa 2 (LPT 2).

Sebelum itu, media turut melaporkan mengenai janji Pengerusi DAP, Lim Guan Eng bahawa tol PLUS akan dimansuhkan sekiranya PH menang dalam PRU15.

Perkara itu turut mendapat reaksi bekas Perdana Menteri, Tun Dr Mahathir Mohamad yang hairan dengan tindakan PH mengulangi janji yang disifatkan sebagai tidak boleh dilaksanakan.

Author

Tun Puteh Wanti

View all posts

View all posts


Anwar dijangka terbang ke Turkiye malam ini, zahir sokongan moral dari Malaysia

CYBERJAYA: Perdana Menteri, Datuk Seri Anwar Ibrahim mempertimbang untuk ke Turkiye malam ini bagi memberi sokongan moral kepada rakyat negara itu serta Presidennya, Recep Tayyip Erdogan.

Menurutnya, beliau menerima panggilan telefon sebanyak dua kali daripada Erdogan sejak bencana alam berkenaan melanda Turkiye.

“Saya diminta oleh Presiden (Erdogan) kalau boleh untuk segera ke sana untuk memberikan sokongan moral dan saya sedang mempertimbang untuk sama ada terpaksa bertolak ke sana malam ini.

“(Saya ke sana) untuk menunjukkan sokongan negara kita kerana beberapa negara sudah sampai dan Presiden (Erdogan) sendiri meminta saya secara peribadi untuk ke sana kalau boleh malam ini,” katanya seperti dilapor Berita Harian hari ini.

Beliau berkata demikian ketika menjawab soalan pada sesi Waktu Pertanyaan Menteri di Dewan Rakyat, hari ini.

Tambah Anwar, Erdogan turut menzahirkan penghargaan atas usaha Malaysia dalam membantu negara terbabit.

Malah, Malaysia merupakan antara pasukan mencari dan menyelamat (SAR) asing yang terawal tiba di Turkiye.

“Dalam panggilan kedua, Presiden Turkiye masih memohon kerjasama dan pertolongan kita. Beliau juga laporkan kepada saya bahawa penghargaan rakyat Turkiye amat tinggi terhadap usaha dan khidmat pasukan Malaysia,” maklumnya.

Pada masa sama, Anwar turut menyatakan bahawa kerajaan berjaya mengumpulkan dana berjumlah RM20 juta untuk digunakan dalam misi bantuan kemanusiaan di Turkiye dan Syria.

Dana itu turut merangkumi AS$2 juta sumbangan daripada Kerajaan Persekutuan dan Sultan Johor, Sultan Ibrahim Iskandar, manakala bakinya disumbangkan oleh beberapa agensi kerajaan dan syarikat korporat.

Katanya lagi, kerajaan sudah banyak berjimat dalam urusan penghantaran dua Pasukan Mencari dan Menyelamat Khas Malaysia (SMART) untuk misi mencari dan menyelamat (SAR) ke Turkiye, dengan semua kos penerbangan menghantar 140 anggota SAR itu ditanggung negara berkenaan.

“Kos pasukan SMART telah banyak dikurangkan kerana kos penerbangan ditanggung syarikat penerbangan Turkiye.

“Setakat ini, sekitar RM4 juta dibelanjakan untuk kita menghantar dua pasukan SMART. Malam ini, satu lagi pasukan akan turut dihantar yang termasuk anggota Angkatan Tentera Malaysia (ATM).

“Antara lain pasukan kita telah mewujudkan kemudahan hospital medan yang telah dipasang dan beroperasi di Turkiye,” ujarnya.

Author

Diyana Rahip

View all posts

View all posts


Pemegang kad UNHCR digalak daftar TRIS – Hamzah Zainudin

KUALA LUMPUR: Pemegang kad Suruhanjaya Tinggi Bangsa-Bangsa Bersatu bagi  Pelarian (UNHCR) di negara ini digalakkan segera mendaftar Sistem Pengesanan Maklumat Pelarian (TRIS) bagi tujuan pemantauan, pemberian bantuan dan peluang pekerjaan.

Menteri Dalam Negeri, Datuk Seri Hamzah Zainudin berkata, hanya mereka yang berdaftar melalui sistem TRIS dan memiliki kad identiti khas MyRC boleh dipertimbangkan untuk diberi akses kepada kemudahan disediakan kerajaan.

Katanya, kemudahan tersebut seperti perkhidmatan kesihatan awam, pendidikan di pusat bimbingan alternatif yang berdaftar, peluang pekerjaan dan latihan terutamanya dalam sektor perladangan, pembinaan dan perkilangan.

Beliau berkata selain itu, ia juga dapat memudahkan kerajaan untuk memantau dengan lebih efisien keberadaan pemegang kad khas berkenaan melalui pelaksanaan pelbagai inisiatif baharu yang akan diperkenalkan nanti.

“Sungguhpun Malaysia mempunyai pendirian tegas dengan tidak mengiktiraf golongan pelarian, namun atas prinsip kemanusiaan, kerajaan tetap menguruskan golongan tersebut secara kes demi kes,” katanya pada sidang media selepas membuat tinjauan di Pusat Pendaftaran TRIS di Sungai Buloh, Selangor petang tadi.

Hamzah berkata pendaftaran semula pemegang kad UNHCR ke dalam sistem berkenaan akan melalui proses pemprofilan lebih teliti menggunakan teknologi canggih yang dilengkapi dengan ciri keselamatan yang tinggi serta perlu disahkan oleh Kementerian Dalam Negeri.

Pada 22 Julai lepas, kerajaan meluluskan TRIS untuk diguna pakai secara besar-besaran terhadap semua pemegang kad UNHCR di negara ini.

Hamzah pada 23 Julai dilapor berkata sistem tersebut diluluskan bagi memastikan segala data individu yang memegang kad UNHCR didaftarkan semula dengan TRIS bagi mengenal pasti keberadaan pelarian dan pelaporan kepada negara.

TRIS merupakan sistem pangkalan data Malaysia, yang berkaitan dengan status pemegang kad UNHCR dan pencari suaka selain bagi mengemas kini proses pengurusan dan profil bersama-sama dengan proses pengumpulan data, pendaftaran, penyimpanan profil, analisis dan pelaporan untuk Kerajaan Malaysia. – BERNAMA


Pemuda UMNO Selangor tegur Maria Chin padang rosak selepas program

LEMBAH SUBANG: Naib Ketua Pemuda UMNO Selangor, Amin Shukor menegur Ahli Parlimen Petaling Jaya, Maria Chin Abdullah yang lepas tangan selepas padang rosak akibat program yang dianjurnya.

Pemimpin PKR itu dikatakan bersama rakyat dalam program zumba pada 21 Ogos lalu bertempat di padang PPR Lembah Subang 1.

Keadaan padang itu amat teruk dengan semua lantai gelanggang badminton turut tertangal.

Amin kemudian turun sendiri ke lokasi selepas menerima aduan dari Persatuan Penduduk Lembah Subang 1 ekoran sikap lepas tangan pihak penganjur.

“Program ini dianjurkan Maria Chin, Ahli Dewan Undangan Negeri ADUN Seri Setia, Halimey Abu Bakar dan Ahli Majlis Zon 4, Anwar Nekhan serta pasukannya.

“Padang ini adalah satu-satunya tempat rekreasi penduduk khususnya anak-anak muda setempat menjalankan aktiviti mereka.

“Seharusnya YB Maria Chin lebih prihatin terhadap isu ini, bukannya lepas tangan sehabis sahaja perlaksanaan program tersebut,” katanya ketika menghubungi MEDIA VARIASI.

Tambah Amin, dia amat yakin penduduk tidak menolak sama sekali kebaikan berprogram walaupun ada juga sebahagian perlaksanaan terhadap program-program ini yang tidak memberi ruang keterlibatan penduduk setempat.

“Sikap lepas tangan dan ‘tolak-menolak’ lepas tangan dari bertanggungjawab baik telah memangsakan kebajikan dan hak rakyat.

“Nasihat saya, jika tidak mampu lagi untuk menjaga kebajikan rakyat sila berhenti menjadi wakil kepada rakyat,” katanya.

Author

Tun Puteh Wanti

View all posts

View all posts


RM525,000 BKM untuk penerima tanpa akaun bank di Nabawan

NABAWAN: Sebanyak RM525,000 Bantuan Keluarga Malaysia (BKM) diperuntukkan kepada penerima BKM yang tiada akaun bank di daerah Nabawan.

Timbalan Menteri Kerja Raya, Datuk Arthur Kurup berkata, jumlah itu adalah daripada RM718 juta BKM yang telah diluluskan untuk 795,906 penduduk Sabah tidak termasuk rayuan.

Arthur yang juga Ahli Parlimen Pensiangan berkata, daripada jumlah itu, sebanyak RM2.23 juta diperuntukkan kepada 9,036 penerima BKM di kawasan berkenaan.

“Penerima tanpa akaun bank menerima bantuan itu pada Program Hebatkan Pensiangan: Mobile Community Services (MCS)

“Penerima BKM tiada akaun bank merekodkan penurunan tahun ke tahun, ini menunjukkan dengan akses perbankan melalui perkhidmatan BSN bergerak di Nabawan dan Sook serta kemudahan tiga mesin ATM di Sook, Keluarga Malaysia di Nabawan mula celik kewangan dan ramai penerima BKM telah berjaya membuka akaun simpanan.

“BKM ini merupakan inisiatif bantuan tunai langsung bagi membantu mereka yang memerlukan untuk bangun semula dalam pascapandemik dan meringankan beban kos sara hidup,” katanya dalam kenyataan sempena program MCS.

Mengenai MCS, Arthur berkata program tiga hari bermula hari ini yang menjelajah Nabawan dan Pagalungan berjaya membawa 41 agensi kerajaan yang menawarkan pelbagai perkhidmatan untuk rakyat di kawasan pedalaman.

Beliau berkata antara perkhidmatan disediakan adalah pendaftaran lesen Kementerian Kewangan, pameran industri pembinaan, perkhidmatan kebajikan serta pelbagai program menarik untuk manfaat penduduk.

Author

Tun Puteh Wanti

View all posts

View all posts


Gas pemedih mata cetuskan tragedi Kanjaruhan – Polis

JAKARTA: Punca utama tragedi Stadium Kanjuruhan di Malang, Jawa Timur pada 1 Oktober lepas yang meragut 132 nyawa disebabkan gas pemedih mata yang dilepaskan ke arah orang ramai, kata Menteri Kanan Indonesia.

Laporan tragedi oleh jawatankuasa khas diketuai Menteri Koordinator Politik, Undang-undang dan Keselamatan Mahfud MD telah diserahkan kepada Presiden Joko Widodo hari ini.

Dalam satu sidang media, Mahfud berkata, laporan setebal 124 muka surat yang mengandungi perincian mengenai penemuan dan cadangan itu turut mendapati bahawa Persatuan Bola Sepak Indonesia (PSSI) harus  bertanggungjawab sepenuhnya.

“Lembaga eksekutif PSSI dan sub-organisasinya mesti bertanggungjawab,” kata Mahfud sambil menambah bahawa polis mesti terus menjalankan siasatan mengenai tragedi itu.

Semasa perlawanan ‘East Java Derby’ antara Arema FC dan Persebaya Surabaya, tuan rumah tewas buat kali pertama di laman sendiri dalam tempoh 23 tahun sekali gus mencetuskan kemarahan penyokong.

Selepas perlawanan tamat penyokong yang berang memasuki padang untuk berdepan dengan pemain dan pegawai pasukan.

Situasi bertukar tegang, memaksa pihak keselamatan melepaskan gas pemedih mata menyebabkan beribu-ribu penyokong berasak-asak untuk keluar dari stadium melalui beberapa pintu pagar sehingga menyebabkan rempuhan.

Seramai 132 orang maut manakala 622 cedera dalam tragedi itu, memetik angka terkini dikeluarkan Pejabat Kesihatan Daerah Malang.

Susulan insiden itu, Arema FC didenda RM76,124 oleh Persatuan Bola Sepak Indonesia manakala Polis Indonesia memecat ketua polis Malang dan sembilan lagi anggota.

Pada 7 Oktober, polis mengumumkan enam individu terdiri tiga ahli jawatankuasa penganjur dan tiga anggota polis akan didakwa atas kesalahan jenayah.

Sementara itu, Menteri  Kerja Raya dan Perumahan Awam Basuki Hadimuljono berkata kementerian akan memulakan proses menaik taraf stadium itu pada tahun depan.

Pasukan penilai teknikal kementerian mencadangkan tujuh aspek perlu ditambah baik iaitu pintu stadium, pintu kecemasan, lampu, tandas, pagar dan perimeter bangunan utama.

Reka bentuk stadium baharu itu akan disiapkan dalam tempoh tiga hingga empat bulan termasuk monumen yang akan turut dibina bagi memperingati mangsa tragedi berkenaan. – BERNAMA


KPDN Perak sita 156kg gula cuba disorok, peniaga berdepan denda RM1 juta, penjara

IPOH: Penguat kuasa Kementerian Perdagangan Dalam Negeri dan Kos Sara Hidup (KPDN) Perak menyita 156 kilogram (kg) gula pasir putih bertapis kasar yang dipercayai cuba disorok peniaga, selepas menyerbu sebuah premis perniagaan di Taman Kaya, Taiping, semalam.

Pengarahnya, Datuk Kamalludin Ismail berkata, susulan aduan orang ramai mengenai kesukaran membeli gula di kedai berkenaan, anggota penguat kuasa kemudiannya menyamar dan cuba membeli gula di premis itu, sebelum diberitahu bahawa gula sudah habis dijual.

Beliau berkata, pada kira-kira pukul 11 pagi sepasukan anggota penguat kuasa beruniform memasuki premis untuk membuat pemeriksaan, dan meminta peniaga terbabit mengisytiharkan stok, di bawah Seksyen 8 Akta Kawalan Bekalan 1961.

“Hasilnya 156 kilogram (kg) gula pasir putih bertapis kasar yang tidak diisytiharkan telah ditemukan di premis berkenaan, dan semua barang kawalan gula berjumlah 156kg itu disita untuk siasatan lanjut dengan nilai rampasan dianggarkan RM446,” katanya dalam kenyataan hari ini.

Katanya, kes disiasat di bawah Akta Kawalan Bekalan 1961 dan peniaga terbabit boleh dikenakan denda maksimum RM1 juta atau penjara maksimum tiga tahun atau kedua-duanya, jika sabit kesalahan menyorok barang kawalan. – BERNAMA


YWP beri peluang kedua golongan tercicir, bekas banduan

KUALA LUMPUR: Yang bulat tidak datang bergolek, yang pipih tidak akan datang melayang.

Jika diberi peluang kedua, janganlah disia-siakan kerana bukan mudah untuk membentuk kepercayaan semula dan memberikan kembali.

Justeru, Yayasan Wilayah Persekutuan (YWP) mahu memberi peluang kedua kepada individu yang mempunyai sejarah kesalahan kecil undang-undang atau lebih dikenali sebagai banduan kemahiran dan penempatan pekerjaan lebih baik untuk mereka.

Golongan ini antara 2,000 warga Wilayah Persekutuan membabitkan belia, gelandangan, ibu tunggal, orang kelainan upaya (OKU), warga emas, dan golongan tercicir yang dibantu YWP bagi fasa pertama.

Ketua Pegawai Eksekutifnya, Datuk Zaizalnizam Zainun, YWP membantu dalam aspek mendapatkan sijil, latihan industri dan penempatan kerja melalui program hospitaliti dan operasi darat industri penerbangan menerusi kolaborasi institusi pengajian tinggi (IPT) berkaitan.

“Bekas banduan juga golongan penting yang kita bantu sebab kita memahami ada yang masuk ke sana (penjara) yang tidak dijangka (dianiaya).

“Jadi, kita beri peluang kepada mereka, termasuk anak muda yang ‘drop out’ (keciciran) dalam pelajaran yang kita dapati juga ramai,” katanya.

Zaizalnizan berkata, perolehan pensijilan akan diberikan oleh pihak UPM bagi kedua-dua program hospitaliti dan operasi darat penerbangan itu selepas tempoh 12 bulan mengikuti kursus latihan dengan yuran bantuan YWP berjumlah RM500.

“Mereka hanya perlu membayar yuran komitmen RM100, dengan syarat lahir dan menetap di Wilayah Persekutuan, ” katanya.

Beliau berkata demikian pada Majlis Menandatangani Memorandum Persefahaman Bagi Program Latihan Kerjaya Hospitaliti YWP Bersama Universiti Putra Malaysia Education Training (UPM-ET) dan DHS Hospitality Academy Sdn Bhd sempena Hari Wilayah Persekutuan di Ibu Pejabat YWP, di sini.

Yang turut hadir, Pengurus Besar UPM-ET, Dr Mohd Kamil Yusoff dan Pengarah Kumpulan DHS Hospitality Academy, Dr S Sri Kumar.

Sementara itu, Mohd Kamil berkata, pendidikan secara tidak formal itu dapat memberi manfaat kepada mereka kerana menerima pengiktirafan UPM.

“Mereka boleh membuat permohonan untuk mendapatkan pekerjaan dengan sijil itu, kerana UPM sendiri berada pada ranking universiti nombor dua negara, jadi sijil itu ada nilai,” katanya.

S Sri Kumar berkata, DHS Hospitality Academy adalah perintis kerjasama kepada belia Malaysia dan Singapura, yang menawarkan 250 program berkaitan perhotelan melalui platform teknologi pendidikan SKILLSPRO.

“Program ini menawarkan insurans kepada pelatih selain rawatan perubatan,” katanya.

Industri hospitaliti menyediakan elaun bulanan dan produktiviti antara RM600 hingga RM750 sebulan manakala industri operasi darat dengan elaun bulanan RM1,500 hingga RM1,900.

Author

Tun Puteh Wanti

View all posts

View all posts


PM bertukar tiga kali dalam satu penggal, Malaysia catat sejarah tersendiri

KUALA LUMPUR: Tidak sampai satu penggal atau kurang lima tahun selepas Pilihan Raya Umum (PRU) ke-14, pentadbiran kerajaan Persekutuan yang telah bertukar tiga kali akan diganti sekali lagi setelah Perdana Menteri Datuk Seri Ismail Sabri Yaakob mengumumkan pembubaran Parlimen hari ini.

Pembubaran itu memberi laluan kepada PRU ke-15 (PRU15) diadakan, sekali gus mengembalikan kuasa kepada rakyat untuk memberi mandat kepada parti mana yang akan dipilih membentuk kerajaan serta menghentikan suara-suara yang mempersoalkan keabsahan kerajaan.

“Parlimen Penggal Ke-14 melakarkan warna suram kepada landskap politik negara. Belum pernah terpateri dalam sejarah, berlakunya pertukaran tiga Perdana Menteri dan Kerajaan memerintah bersilih ganti dalam penggal yang sama. Ini memberi dampak memburuk terhadap sosiopolitiko-ekonomi,” kata Ismail Sabri.

Beliau berkata demikian dalam Perutusan Khas sempena Pembubaran Parlimen ke-14 yang disiarkan secara langsung melalui saluran stesen televisyen tempatan dan menerusi Facebook Live Perdana Menteri.

Menelusuri gelora politik negara sejak 2018, kekalahan mengejut Barisan Nasional (BN) pada PRU14 selepas memerintah selama enam dekad mengubah landskap politik tanah air apabila parti pembangkang, Pakatan Harapan (PH) buat pertama kali menerajui tampuk pemerintahan kerajaan pusat dan beberapa negeri.

PH yang terdiri daripada PKR, DAP, Parti Amanah Negara (Amanah) dan Parti Pribumi Bersatu Malaysia (Bersatu) menang dengan majoriti mudah selepas memenangi 113 kerusi manakala BN pula hanya memenangi 79 kerusi diikuti PAS (18), Parti Warisan Sabah (lapan), Parti Solidariti Tanah Airku (STAR) (satu) dan Bebas (tiga).

Kemenangan PH memberi tamparan hebat kepada BN, manakala Tun Dr Mahathir Mohamad yang merupakan Pengerusi Bersatu ketika itu mencatat sejarah apabila dilantik sebagai Perdana Menteri untuk kali kedua pada usia 92 tahun menerusi tiket parti yang pernah menjadi musuh politiknya.

Bagaimanapun, pelantikan Dr Mahathir sebagai Perdana Menteri ketujuh datang dengan janji penyerahan jawatan itu kepada Datuk Seri Anwar Ibrahim selepas tempoh dua tahun memerintah untuk membolehkan Presiden PKR itu menjadi Perdana Menteri kelapan.

Kemelut politik negara bermula dengan tekanan dari dalam kerajaan PH berhubung peralihan kuasa dan kegagalan mencapai kata sepakat membawa kepada beberapa pertemuan yang melibatkan pemimpin utama parti-parti politik termasuk ‘cakap-cakap’ mengenai penjajaran semula politik tanah air.

Kemuncaknya, beberapa pemimpin PH dan parti pembangkang mengatur pertemuan yang dikenali ‘Langkah Sheraton’ pada 23 Feb 2020 di Hotel Sheraton, Petaling Jaya, Selangor yang berakhir dengan kejatuhan kerajaan PH selepas 22 bulan memerintah.

Susulan Langkah Sheraton, pada 24 Feb 2020 Presiden Bersatu Tan Sri Muhyiddin Yassin mengumumkan parti itu keluar PH dan lebih mengejutkan Dr Mahathir mengumumkan peletakan jawatan sebagai Perdana Menteri dan pengerusi Bersatu pada hari sama sebelum dilantik sebagai Perdana Menteri interim.

Langkah Sheraton turut menyaksikan PKR memecat Timbalan Presidennya Datuk Seri Mohamed Azmin Ali dan Naib Presiden Zuraida Kamaruddin yang mengakibatkan sembilan lagi ahli Parlimen PKR keluar parti dan menjadi wakil Bebas.

Kemelut yang berlaku mengubah keseluruhan landskap politik dan pentadbiran negara apabila PH kehilangan tampuk pemerintahan. Perubahan pentadbiran di peringkat persekutuan turut menyebabkan PH ‘kehilangan’ negeri Johor, Kedah, Melaka dan Perak.

Seluruh negara yang ketika itu diancam pandemik COVID-19 memerlukan seseorang untuk mengemudi negara dan berikutan itu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memanggil menghadap setiap Ahli Parlimen serta pemimpin utama parti di Istana Negara sebelum merujuk isu itu kepada Majlis Raja-raja.

Pada 29 Feb 2020, Yang di-Pertuan Agong memperkenankan pelantikan Muhyiddin yang juga Ahli Parlimen Pagoh menerajui kerajaan baharu Persekutuan, setelah mendapatkan pandangan Ahli-ahli Dewan Rakyat dan pemimpin parti-parti politik.

Muhyiddin dilantik sebagai Perdana Menteri kelapan pada 1 Mac 2020, sebelum membentuk kerajaan gabungan merangkumi Bersatu, BN (UMNO, MCA, MIC), PAS, STAR, Parti Bersatu Rakyat Sabah (PBRS), Parti Maju Sabah (SAPP), Gabungan Parti Sarawak (GPS) dan Parti Bersatu Sabah (PBS), dikenali sebagai Perikatan Nasional (PN).

Namun, pelantikan Muhyiddin tidak berupaya menstabilkan politik negara malahan berlarutan dan rakyat berterusan disajikan dengan pelbagai drama desakan terhadap kerajaan pimpinan Muhyiddin. Isu keabsahan Muhyiddin sebagai perdana menteri dan kerajaan PN menjadi perkara sering dibangkitkan pembangkang, pemimpin dan pemerhati politik.

Sepanjang lapan bulan pertama pentadbirannya, Muhyiddin terpaksa menangkis pelbagai usaha untuk menjatuhkan kerajaan PN, termasuk dakwaaan Anwar bahawa beliau mempunyai sokongan meyakinkan di Parlimen bagi membentuk kerajaan baharu serta cadangan usul undi tidak percaya terhadap perdana menteri itu.

Selain itu, cadangan Muhyiddin berhubung kerjasama rentas parti untuk bersama-sama kerajaan PN menangani COVID-19 juga tidak diterima oleh parti-parti pembangkang serta penentangnya, sehingga beliau dilihat kehilangan sokongan majoriti Ahli Parlimen.

Susulan itu, beliau memutuskan untuk meletak jawatan pada 16 Ogos 2021 selepas memerintah selama 17 bulan, sebelum Naib Presiden UMNO Datuk Seri Ismail Sabri Yaakob yang ketika itu Timbalan Perdana Menteri dilantik sebagai Perdana Menteri kesembilan, menggantikan Muhyiddin.

Ismail Sabri mengangkat sumpah jawatan Perdana Menteri pada 21 Ogos 2021 setelah mendapat perkenan Yang di-Pertuan Agong, sekali gus memberikan sinar harapan bahawa polemik politik yang melanda negara akan dapat ditamatkan.

Ahli Parlimen Bera itu memperoleh sokongan majoriti 114 Ahli Dewan Rakyat untuk membolehkannya membentuk kerajaan ‘Keluarga Malaysia’ bertunjangkan keterangkuman, kebersamaan dan kesyukuran.

Tanpa mengambil masa panjang, Ismail Sabri mengambil langkah drastik dengan memeterai Memorandum Persefahaman (MoU) Transformasi dan Kestabilan Politik antara kerajaan Persekutuan dan PH pada 13 Sept 2021, bagi membentuk satu kerjasama dwipartisan dengan menjulang semangat Keluarga Malaysia.

Dengan termeterainya MoU itu, suhu politik negara kembali reda dengan tumpuan semua pihak ketika itu terarah kepada usaha pemulihan negara, merangkumi pelbagai aspek, yang terjejas berikutan pandemik COVID-19.

Perjalanan politik selepas PRU14 yang mencatatkan sejarah apabila berlaku pelantikan tiga Perdana Menteri pastinya tidak akan dilupakan seluruh rakyat Malaysia dan masyarakat antarabangsa.

Sejarah yang tercatat ini juga membuka mata seluruh rakyat Malaysia dalam menilai dan memilih siapakah yang akan diundi mereka pada PRU15 untuk menerajui tampuk pemerintahan supaya kemelut yang berlaku pada penggal lepas tidak berulang lagi. – BERNAMA

TAG: Perdana Menteri, tukar, letak jawatan, kemelut politik, kerajaan, PRU15

NAW HS NHD


Lelaki ditahan bantu siasatan dera isteri

KUALA LUMPUR: Seorang lelaki ditahan hari ini kerana disyaki mendera isterinya di sebuah kondominium di Batu 9, Cheras, di sini, susulan video yang tular menerusi media sosial, baru-baru ini.

Ketua Polis Daerah Kajang, ACP Mohd Zaid Hassan berkata, lelaki berusia 58 tahun itu ditahan di sekitar Setapak di sini pada 4.35 pagi tadi.

Beliau berkata hasil siasatan mendapati mangsa yang berusia 45 tahun telah dipukul oleh suspek menggunakan tangan dan kaki menyebabkan kecederaan pada tubuh badannya.

“Mangsa juga ditarik rambut dan ditendang di kepala oleh suspek menyebabkan dia melarikan diri dari rumah.

“Siasatan awal mendapati kejadian berlaku di dalam rumah mangsa di kondominium berkenaan dengan semasa kejadian, terdapat saksi yang melihat iaitu pembantu rumah, pemandu peribadi suspek dan anak perempuan mangsa yang berusia tujuh tahun,” katanya dalam kenyataan hari ini.

Mohd Zaid berkata, mangsa telah mendapatkan rawatan di hospital dan disahkan mengalami kecederaan akibat dipukul di bahagian kedua belah mata, kepala, kaki dan belakang badan.

Beliau berkata semakan mendapati suspek mempunyai satu rekod jenayah lampau melibatkan pemerasan dan direman hingga 22 Nov ini untuk siasatan mengikut Seksyen 323 Kanun Keseksaan/Seksyen 18A Akta Keganasan Rumah Tangga 2017.

Katanya orang awam yang mempunyai maklumat kejadian diminta menghubungi pegawai penyiasat Insp Ahmad Rahmat Adnan di talian 014-515 6933 atau balai polis berdekatan bagi membantu siasatan.

Baru-baru ini, video berdurasi satu minit tujuh saat yang tular menerus aplikasi TikTok itu memaparkan lelaki berambut panjang menarik tudung wanita berkenaan sebelum mangsa diheret dan ditendang di bahagian muka serta badan berkali-kali.

Dalam video itu, seorang kanak-kanak perempuan juga kelihatan menangis sambil mengangkat tangan sebagai tanda memohon maaf kepada individu berkenaan. – BERNAMA


Kertas Putih Kesihatan dibentang ke Kabinet minggu depan

PUTRAJAYA: Kementerian Kesihatan (KKM) mengesahkan telah mendapat kelulusan daripada Setiausaha Parlimen untuk Kertas Putih Kesihatan (KPK) dibentang dalam Dewan Rakyat pada sidang hadapan.
Menteri Kesihatan, Dr Zaliha Mustafa berkata, KPK yang membabitkan perancangan berfasa bagi jangka pendek, sederhana dan panjang, akan menyentuh pelbagai isu termasuk soal fasiliti dan penjagaan di sektor kesihatan awam, pendigitalan sistem penyampaian kesihatan, skim pekerjaan dan perjawatan.
Selain itu, KPK turut menyentuh isu doktor kontrak dimana menurut Dr Zaliha, skim pekerjaan perkhidmatan kesihatan bukan tertumpu kepada doktor sahaja tetapi juga kepada skim-skim lain termasuk farmasi dan sebagainya.
“Tentang pekerja kontrak ini seperti kita tahu skim pekerjaan dalam perkhidmatan kesihatan ni bukan setakat doktor sahaja kan tetapi juga skim-skim lain termasuk dentist, farmasi dan memang kita tengok dari statistik setiap dari skim-skim itu ada pekerja pekerja kontrak.
“Tetapi baru baru ini walaupun apa yang saya bentangkan di kabinet itu berkaitan doktor kontrak tapi ia merangkumi sebenarnya. Kita melihat secara keseluruhannya bahawa sistem kesihatan itu tidak boleh berdiri hanya dengan doktor sahaja perlu team dalam apa jua kita laksanakan.
“Selepas mesyuarat kabinet. Kabinet telah bersetuju untuk tubuhkan High Level Committe untuk melihat dari sudut pekerja kontrak ini khususnya doktor perubatan. Jadi kelangsungan daripada keputusan kabinet itu kita telah pun menubuhkan working community,” katanya.
Beliau berkata demikian dalam sesi taklimat bersama media berhubung Kertas Putih Kesihatan, di Bilik Gerakan Kementerian Kesihatan, disini, hari ini.
Jelasnya, daripada 12,800 ruang jawatan tetap diberikan kepada doktor perubatan dalam tempoh tiga tahun. Sebanyak hampir 11,000 jawatan tetap berjaya dimasukkan bukan sahaja doktor tetapi jawatan yang lain dalam tahun ini.
Kertas Putih Kesihatan menggariskan empat tonggak iaitu melibatkan mentransformasikan penyampaian perkhidmatan kesihatan, mempertingkatkan promosi kesihatan dan pencegahan penyakit, memastikan pembiayaan kesihatan yang mempan dan saksama serta memperkukuhkan asas sistem kesihatan dan tadbir urus.
Oleh: AIN JAPRI (Pelatih USM)

Author

Media Variasi

View all posts

Oleh: AIN JAPRI (Pelatih USM)

Author

Media Variasi

View all posts

View all posts


SPM diawalkan, KPM akan keluar kenyataan rasmi

SHAH ALAM: Kementerian Pendidikan (KPM) akan mengeluarkan kenyataan rasmi berkaitan peperiksaan Sijil Pelajaran Malaysia (SPM) 2023, yang dijangka bermula lebih awal pada 5 Disember ini.

Menterinya, Fadhlina Sidek berkata, pihaknya masih belum mengeluarkan sebarang kenyataan mengenai perkara itu setakat ini.

“Kita (kementerian) tak keluarkan kenyataan lagi.Tunggu sahaja laporan penuh kita nanti,” katanya selepas melancarkan Laporan Tahunan 2022 Pelan Pembangunan Pendidikan Malaysia (PPPM) 2013-2025 di Pustaka Raja Tun Uda, di sini, pada Selasa.

Media tempatan sebelum ini melaporkan, SPM 2023 dijangka bermula pada Disember ini sejajar langkah KPM bagi mengembalikan sesi permulaan persekolahan kembali kepada asal iaitu pada Januari secara beransur-ansur.

Peperiksaan itu akan bermula dengan ujian amali sains pada 5 Disember, diikuti ujian bertutur pada 8 Januari tahun depan, manakala bagi peperiksaan bertulis, dijadualkan berlangsung pada 30 Januari.

Ini berbeza dengan jadual yang dihadapi oleh pelajar SPM 2022 yang bermula pada 30 Januari sehingga 15 Mac lalu.

Dalam perkembangan lain, Fadhlina berkata, KPM sudah pun mengenal pasti lokasi untuk membangunkan Sekolah Bimbingan Jalinan Kasih (SBJK) di Sabah.

“InsyaALLAH, kita akan umumkan apabila sekolah itu akan muka beroperasi di negeri itu,” jelasnya.

Konsep SBJK diperkenalkan di bawah Dasar Pendidikan Wajib adalah sekolah model khas yang menumpukam kepada kriteria kanak-kanak tanpa dokumen, tiada warganegara dan juga golongan rentan yang berada di sekitar Chow Kit atau Kuala Lumpur untuk diberi pendidikan.

Tujuan KPM menubuhkan sekolah khas itu adalah bagi memenuhi sistem dan aspirasi murid, selaras konsep digarapkan Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (Unesco), iaitu ‘Education For All’ atau ‘Pendidikan Untuk Semua’.

Sebelum ini, KPM bercadang memperluaskan konsep SBJK ke Sabah dan Sarawak, selain negeri lain dalam jangka masa panjang.

Author

Fazleen Safina Abd Jamil

View all posts

View all posts


Ada 5 panel bebas siasat SPRM, itu sudah memadai – Azam

PUTRAJAYA: Panel jawatankuasa bebas sedia ada sudah memadai untuk menyiasat mana-mana pegawai Suruhanjaya Pencegahan Rasuah Malaysia (SPRM) yang didakwa terbabit dalam salah laku.

Ketua Pesuruhjaya SPRM, Tan Sri Azam Baki berkata, ketika ini suruhanjaya itu dipantau oleh lima panel bebas termasuk Jawatankuasa Aduan (JKA) SPRM.

“Jawatankuasa aduan ini sudah lama diwujudkan untuk menyiasat mana-mana pegawai SPRM tetapi untuk kes jenayah, ia di bawah bidang kuasa polis.

“Pada saya (panel jawatankuasa bebas) yang ada sekarang ini sudah memadai di mana sekiranya berlaku salah laku, kita sudah lama ada jawatankuasa bebas untuk siasat pegawai SPRM ini,” katanya.

Beliau berkata demikian ketika ditemui selepas menghadiri Hari Integriti Kementerian Komunikasi dan Digital di sini, hari ini.

Semalam, Ahli Parlimen Damansara, Gobind Singh Deo, ketika membahaskan Rang Undang-Undang (RUU) Perbekalan 2024 peringkat jawatankuasa bertanya bila kerajaan akan menubuhkan jawatankuasa bagi menyiasat aduan terhadap pegawai SPRM yang didakwa akibat dakwa salah laku.

Gobind berkata, sehingga kini, masih belum ada terdengar apa-apa tindakan diambil sekiranya pegawai SPRM dituduh akibat terbabit dalam salah laku.

Malah, beliau mempersoalkan alasan di sebalik dana yang diperuntukkan kepada suruhanjaya itu untuk tahun depan. – Berita Harian

Author

Media Variasi

View all posts

View all posts


Tanah runtuh: Kakitangan IIM diarah bekerja dari rumah

Kenyataan IIM malam tadi memaklumkan, arahan itu dibuat atas faktor keselamatan dan berkuat kuasa sehingga satu tempoh yang akan dimaklumkan kelak.

“IIM sedang bekerjasama dengan pihak-pihak berkuasa dalam kerja-kerja pemantauan di kawasan terlibat.

“Orang ramai juga boleh melayari laman sesawang IIM (www.iim.gov.my) dan media-media sosial IIM untuk maklumat terkini,” menurut kenyataan itu.

Ketika kejadian pada kira-kira 1.30 tengah hari Selasa, seramai 76 orang terdiri daripada 36 lelaki dan 40 wanita yang merupakan petugas pentadbiran MACA dan IIM, yang terletak bersebelahan akademi itu, berdepan detik cemas selepas berlaku runtuhan tanah di kawasan tersebut namun mereka tidak mengalami sebarang kecederaan.

Kejadian itu melibatkan kawasan di depan pintu akademi milik SPRM dan meruntuhkan sebuah pondok kawalan dengan keluasan tanah runtuh dianggarkan 30.48 x 36.57 meter persegi. – BERNAMA


Pupuk minat belajar bahasa asing namun giat martabat bahasa kebangsaan

Oleh: ARRIAN ZAYNE

KUCHING: Pupuk minat mempelajari bahasa asing ke dalam diri namun rakyat Malaysia harus mempergiatkan usaha memartabatkan Bahasa Malaysia.

Nasihat demikian disuarakan oleh Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar ketika diminta mengulas mengenai kehadiran 13 orang pelajar dari Tokyo University of Foreign Studies (TUFS) Tokyo, Jepun termasuk dua pelajar senior berusia 75 dan 77 tahun yang bermalam di Kampung Santubong, Kuching Sarawak pada Jumaat.

Rombongan dari negara bunga Sakura itu harus dicontohi kata beliau yang juga Ahli Parlimen Santubong kerana walaupun asing buat mereka namun nekad mendalami bahasa Malaysia.

“Saya berbangga melihat kini orang Jepun mahu belajar Bahasa Malaysia oleh itu kita sebagai rakyat Malaysia tidak seharusnya memperkecilkan bahasa kita sendiri.

“Kita mesti terus belajar bahasa Malaysia kerana ia adalah bahasa kebangsaan kita, dan kita mesti belajar serta tahu bercakap dalam bahasa ini,” katanya di program ‘Kembara Anak Samurai Ke Sarawak’ di Kampung Santubong.

Mengakui berbangga melihat keazaman pelajar dari negara Jepun mendalami bahasa ibunda negara oleh yang demikian kata Wan Junaidi rakyat Malaysia wajar memiliki hasrat serupa malahan usah memperkecilkan bahasa sendiri.

“Sebagai contoh, di Sarawak, kita menggunakan pendekatan dwibahasa di mana kedua-dua bahasa Malaysia dan Inggeris digunakan memandangkan
bahasa Inggeris telah menjadi lingua franca dunia dan manakala Sarawak menggunakan bahasa Inggeris, ia tidak bermakna negeri itu melupakan bahasa Malaysia,” tegasnya.

Meyakimi mempelajari bahasa Inggeris bukan suatu ekoran rakyat di negeri itu tidak melupakan kepentingan Bahasa Malaysia.

Mahir dalam bahasa Inggeris pula kata beliau memudahkan seseorang individu mengendalikan peranti pada masa sama bahasa global itu memudahkan penuturnya berkomunikasi ketika mengunjungi luar negara.

Selain bahasa Inggeris, beliau turut mencadangkan rakyat Malaysia mempelajari bahasa Arab ekoran menurut beliau bahasa itu akan menambah nilai serta memberi kelebihan kepada penuturnya.

Dalam perkembangan lain, kehadiran rombongan dari Jepun itu dibawakan khas menerusi program ‘Kembara Anak Samurai Ke Sarawak’ di Kampung Santubong, Kuching Sarawak.

Kunjungan ke Bumi Kenyalang selama lima hari bermula 1 hingga 5 Sept itu merupakan intipati program 17 hari ke Malaysia dan Sarawak telah dipilih sebagai destinasi pertama.

Author

Media Variasi

View all posts

View all posts


Polis Pulau Pinang rampas mercun RM408,943, tahan tiga lelaki

GEORGE TOWN: Polis menahan tiga lelaki termasuk seorang warga asing dan merampas pelbagai jenis mercun yang bernilai RM408,943, dalam dua serbuan di Batu Maung, dekat sini pada 19 dan 20 Januari.

Ketua Polis Pulau Pinang, Datuk Mohd Shuhaily Mohd Zain berkata, polis pada mulanya menerima maklumat berhubung kegiatan pengedaran dadah, dan menjalankan operasi tapis sebelum menahan sebuah van di Batu Maung pada 11 malam, Khamis.

“Kenderaan itu dinaiki tiga lelaki berusia 26 hingga 45 tahun dan pemeriksaan awal kami menemui satu paket ketamin seberat 6.40 gram (g) dan 18 biji eramin 5 yang kesemuanya bernilai RM2,700, namun pemeriksaan lanjut polis turut menemui 81 kotak yang mengandungi 527 pelbagai jenis mercun.

“Ekoran penahanan mereka, polis kemudiannya menyerbu sebuah premis juga di kawasan Batu Maung dan merampas 44 guni mengandungi 333 kotak pelbagai jenis mercun yang disimpan di situ,” katanya pada sidang media di sini hari ini.

Mohd Shuhaily berkata, mercun yang dirampas ialah 860 kotak pelbagai jenis mercun yang kesemuanya bernilai RM408,943.

Menurutnya, siasatan mendapati semua mercun itu dibawa masuk dari negara jiran dan untuk diedar serta dijual di sekitar Pulau Pinang, sempena Tahun Baharu Cina.

Beliau berkata, lelaki berusia 45 tahun yang ditahan itu merupakan peniaga dan siasatan awal dipercayai dia mendapatkan bekalan daripada sindiket yang membawa masuk mercun tersebut, manakala dua lagi lelaki merupakan pekerjanya.

“Siasatan lanjut masih dijalankan termasuk mengesan rangkaian sindiket tersebut dan polis percaya ini bukan pertama kali mereka menyeludup masuk mercun itu, berdasarkan jumlah rampasan yang banyak,” katanya.

Mohd Suhaily berkata, hasil ujian saringan air kencing mendapati dua daripada tiga suspek itu positif dadah jenis methamphetamine dan semua mereka kini direman sehingga 24 Jan bagi membantu siasatan kes tersebut.

Katanya, bagi kesalahan dadah, kes disiasat mengikut Seksyen 12 (2) Akta Dadah Berbahaya 1952 manakala kesalahan jenayah melibatkan mercun, kes disiasat dibawah Seksyen 8 Akta Bahan Letupan 1957. – BERNAMA


Polis terima 22 laporan bantah Himpunan Selamatkan Malaysia

KUALA LUMPUR: Sebanyak 22 laporan diterima polis daripada pihak yang tidak bersetuju dengan ‘Himpunan Selamatkan Malaysia’ yang bakal dianjurkan di ibu negara, esok.

Ketua Polis Negara, Tan Sri Razarudin Husain berkata, laporan yang diterima pihaknya dibuat oleh pemilik premis serta orang awam.

“Laporan ini dibuat kerana mereka tidak berpuas hati dengan penganjuran himpunan terbabit.

“Mengenai kumpulan ‘Baju Merah’ diketuai oleh Ketua UMNO Bahagian Sungai Besar, Datuk Seri Jamal Md Yunos, setakat ini juga tiada notis pemakluman kepada kita (polis),” katanya ketika dihubungi, hari ini.

Beliau berkata, pihaknya boleh menyiasat pihak yang melakukan himpunan terbabit mengikut Akta Perhimpunan Aman 2012.

Katanya, tiada sebab himpunan itu perlu diadakan kerana pihak polis sentiasa memastikan negara dalam keadaan selamat dan terkawal.

“Seperti kenyataan Menteri Dalam Negeri (Datuk Seri Saifuddin Nasution Ismail) yang menyifatkan penganjur Himpunan Selamatkan Malaysia tidak menghormati sambutan Hari Malaysia pada 16 September ini.

“Polis sentiasa menjaga keamanan dan ketenteraman awam sebaiknya,” ujarnya.

Sebelum ini, media melaporkan tiada notis pemakluman diterima Polis Kuala Lumpur mengenai himpunan yang akan diadakan di ibu negara membabitkan dua kumpulan, esok.

Kumpulan itu adalah ‘Baju Merah’ diketuai oleh Jamal serta Himpunan Selamatkan Malaysia yang dianjurkan Pemuda Perikatan Nasional (PN) bersama gabungan badan bukan kerajaan (NGO).

Ketua Polis Kuala Lumpur, Datuk Allaudeen Abdul Majid dipetik berkata, sepatutnya notis itu diberikan kepada pihak polis dalam tempoh lima hari sebelum hari penganjuran (Sabtu). – Harian Metro

Author

Media Variasi

View all posts

View all posts


Jurutera wanita rugi RM2.9 juta ditipu sindiket Macau Scam

BUKIT MERTAJAM: Seorang jurutera sebuah kilang kerugian lebih RM2.9 juta selepas menjadi mangsa sindiket Macau Scam yang mendakwa wanita itu terlibat dalam kegiatan jenayah dalam kejadian di George Town, dekat sini, baru-baru ini.

Ketua Polis Pulau Pinang, Datuk Mohd Shuhaily Mohd Zain berkata, wanita berusia 45 tahun itu memaklumkan dia menerima panggilan telefon daripada seorang lelaki mendakwa pekerja sebuah syarikat kurier pada 1 Disember lepas.

“Lelaki itu mendakwa terdapat bungkusan atas nama dan alamat wanita tersebut yang kononnya di dalam bungkusan berkenaan mengandungi kad pengenalan, kad ATM dan pasport milik beberapa individu yang digunakan oleh mangsa untuk kegiatan jenayah.

“Mangsa menafikan bungkusan itu miliknya malah tidak pernah terlibat dalam mana-mana jenayah sebelum panggilan tersebut disambungkan kepada seorang lagi lelaki yang mengaku sebagai pegawai polis bertugas di Ibu Pejabat Polis Kontijen Perak,” katanya kepada pemberita selepas walkabout dan advokasi Op Selamat sempena Tahun Baharu Cina 2023 di Pasar Awam Taman Selamat, di sini hari ini.

Katanya pegawai polis itu mengarahkan wanita tersebut yang bekerja di Bayan Lepas agar mengikuti arahannya termasuk memindahkan sejumlah wang kepadanya jika tidak mahu ditangkap kerana terlibat dalam kegiatan jenayah dengan menggunakan dokumen orang lain.

Mohd Shuhaily berkata, wanita itu yang panik dan takut ditahan telah mengikut arahan suspek dengan memindahkan wang miliknya iaitu sebanyak RM1.9 juta kepada beberapa akaun yang diberikan oleh sindiket tersebut.

“Wanita itu juga turut meminjam wang daripada ahli keluarganya sebanyak RM700,000 dan membuat pinjaman bank RM329,000, semua duit tersebut turut dipindahkan kepada sindiket itu sejak 1 Disember hingga 6 Januari lepas,” katanya.

Beliau berkata, mangsa membuat sebanyak 129 transaksi dengan cara pemindahan dalam talian dan mesin deposit tunai (CDM) ke 26 akaun berbeza dipercayai milik rangkaian sindiket itu.

Katanya wanita itu hanya menyedari dia menjadi mangsa sindiket penipuan Macau Scam hanya selepas menceritakan kejadian tersebut pada rakan-rakannya pada 6 Jan lepas sebelum membuat laporan polis berhubung kejadian tersebut semalam.

“Siasatan lanjut sedang dijalankan termasuk mengesan rangkaian sindiket penipuan itu dan orang ramai dinasihatkan supaya berhati-hati dengan tidak mudah terpedaya dengan sindiket tersebut,” katanya menambah kes kini disiasat mengikut Seksyen 420 Kanun Keseksaan. – BERNAMA


Waktu bekerja empat hari seminggu peringkat penelitian, kajian – JPA

PUTRAJAYA: Cadangan waktu bekerja empat hari seminggu adalah di peringkat penelitian dan kajian sahaja, kata Ketua Pengarah Jabatan Perkhidmatan Awam (JPA) Datuk Seri Mohd Shafiq Abdullah.

Beliau berkata walaupun beberapa negara sedang melaksanakan waktu bekerja empat hari seminggu secara percubaan, JPA berpandangan pendekatan itu hendaklah dilihat secara holistik terutama dari segi kesesuaian dan keberkesanan terhadap struktur perkhidmatan awam di negara ini.

“JPA amat cakna akan kesan dan impak pelaksanaan sebarang dasar baharu terhadap sistem penyampaian perkhidmatan awam khususnya ketika kerajaan dalam proses merancakkan semula ekonomi negara demi kesejahteraan Keluarga Malaysia,” katanya dalam satu kenyataan hari ini.

Pada 30 Jun lepas, Mohd Shafiq berkata JPA menubuhkan satu pasukan khas yang akan mengkaji pelaksanaan waktu bekerja empat hari dalam seminggu kerana terdapat tuntutan daripada beberapa pihak yang inginkan kerajaan melihat perkara berkenaan dengan lebih terperinci.

Semalam, Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Datuk Adnan Mat berkata waktu bekerja empat hari seminggu belum sesuai dilaksanakan di Malaysia ketika ini kerana terdapat perkara lain melibatkan hal-hal kebajikan serta kadar gaji semasa pekerja yang masih perlu diselesaikan kerajaan dan majikan.

Mohd Shafiq berkata JPA mengambil maklum pandangan Cuepacs dan pelbagai pihak berhubung cadangan waktu bekerja empat hari seminggu itu, selain sentiasa terbuka untuk mendapatkan input menyeluruh daripada pihak berkepentingan bagi mengkaji secara empirikal kebolehlaksanaan cadangan tersebut.

“JPA juga sentiasa mengkaji pelbagai aspek dari segi kemudahan, kemajuan kerjaya dan penambahbaikan proses kerja yang menjurus ke arah peningkatan sistem penyampaian perkhidmatan awam berpaksikan rakyat,” katanya. – BERNAMA

Author

Laini MN

View all posts

View all posts


Berbelanja, berfoto di Rizman Ruzaini, berpeluang rebut Proton X50

KUALA LUMPUR: Sebuah kereta Proton jenis X50 bakal menanti pelanggan setia jenama terkenal, Rizman Ruzaini, RR Royalties, yang bertuah untuk diraikan bersama tersayang pada lebaran Aidilfitri tahun ini.

RR yang dikelola pereka fesyen hebat, Rizman Nordin dan Ruzaini Wan Jamil, kali ini menawarkan pelbagai hadiah raya menarik termasuk kereta dengan nilai keseluruhan RM300,000 menerusi peraduan RR Beli dan Menang, Koleksi RR Raya 2023.

Lebih menarik lagi, kereta terbabit mendapat sentuhan pengubahsuaian oleh Rizman Ruzaini sendiri.

Pastinya, pemenang berkenaan paling bertuah akan menjadi satu-satunya individu di dunia yang memiliki kereta sentuhan Rizman Ruzaini secara eksklusif.

Ketua Pegawai Eksekutif Rizman Ruzaini, Rizman Nordin berkata, selain Proton X50 sebagai Hadiah Utama, turut ditawarkan sebuah Vespa yang mendapat sentuhan sama untuk Hadiah Kedua, iPad Pro (Ketiga), iPhone 14 (Keempat), Apple Watch (Kelima) selain lima hadiah saguhati berupa baucar tunai bernilai RM1,000 untuk pembelian barangan RR.

“Caranya mudah saja, RR Royalties hanya perlu membuat pembelian koleksi RR Raya 2023 dengan minimum RM500 dalam satu resit.

“Pembelian boleh dibuat di semua platform Rizman Ruzaini dan jangan lupa simpan resit sebagai bukti pembelian.

“Kemudian, gayakanlah koleksi yang dibeli itu, muat naik gambar atau video atau reels gaya anda di semua platform Instagram anda masing-masing bersama kapsyen, ”Saya memilih untuk Raikan Raya saya Bersama Rizman Ruzaini kerana……”, diikuti tanda pagar #RRBELIDANMENANG dan #RRRAYA2023,” katanya menerusi kenyataan ini.

Katanya, pemenang akan dipilih berdasarkan gambar/video/reels kreatif dan sambungan kapsyen yang menarik.

“Bukan sekadar mahu RR Royalties beraya dengan rekaan Rizman Ruzaini, kami juga mahu meraikan mereka di Hari Raya ini dengan penghargaan hadiah istimewa sebagai tanda terima kasih kami atas sokongan RR Royalties sehingga membolehkan jenama ini bertahan selama lebih 17 tahun dalam industri,” katanya.

Tambahnya lagi, jenama Rizman Ruzaini sangat sinonim dengan baju raya.

“Inilah antara faktor utama mengapa mereka memilih bulan Syawal untuk menawarkan hadiah-hadiah menarik ini.

“Bukan soal harga hadiah tapi ia tentang nilai menghargai dan berkongsi yang menjadi identiti syarikat kami sendiri,” katanya.

Beliau berkata, peraduan berkenaan sudah pun bermula pada 18 Mac lalu itu, berlangsung selama sebulan sempena pelancaran Koleksi RR Raya 2023.

Pemenang akan diumum secara pada 20 Mei bersamaan 30 Syawal, iaitu hari terakhir sambutan Aidilfitri.

Sesi penyerahan hadiah akan dibuat pada Majlis Rumah Terbuka RR.

Author

Tun Puteh Wanti

View all posts

View all posts


Penonton cemburu! Wanita dinyanyi, dipeluk Ariel

CEMBURU! Mungkin itu yang dapat digambarkan perasaan penonton apabila seorang peminat wanita dipeluk vokalis kumpulan Noah, Ariel pada konsert Noah Menemaniku Kuala Lumpur yang berlangsung semalam.

Difahamkan, wanita itu berpeluang naik ke pentas sejurus menerima satu-satunya bunga mawar putih yang ditaburkan di seluruh Megastar Arena, Malam tadi.

Ariel kemudiannya menjemput wanita itu ke pentas sebelum mendendangkan sebuah lagu berjudul Ini Cinta dalam suasana romantis.

“Lagu ini sudah ditulis tetapi masih belum menjumpai wanita yang bertuah untuk saya nyanyikan untuknya,” kata Ariel atau Nazril Irham.

Lebih teruja, apabila Megastar Arena gamat dengan suara penonton bersorak apabila wanita itu dipeluk oleh penyanyi tersebut sebanyak dua kali di atas pentas.

Selain berpelukan, mereka juga sempat berswafoto berdua.

“We all know this woman is the most luckiest person there,” tulis pengguna TikTok.

Author

Nurul Ain Japri

View all posts

View all posts


Subsidi ayam tamat Rabu ini – Mat Sabu

KUALA LUMPUR: Datuk Seri Mohamad Sabu memaklumkan bahawa, subsidi dan kawalan harga ayam akan ditamatkan sepenuhnya bermula Rabu ini.

Menteri Pertanian dan Keterjaminan Makanan itu berkata, penamatan subsidi itu mengambil kira situasi dan trend semasa bekalan serta harga ladang dan kos pengeluaran ayam sudah mulai stabil.

“Kerajaan akan memastikan harga jualan bagi ayam akan diapungkan terus berada pada kadar yang munasabah,” katanya seperti dilapor Berita Harian.

Sementara itu, katanya, subsidi dan kawalan harga bagi telur ayam gred A, B dan C pula akan diteruskan menggunakan mekanisme sedia ada.

Pada pembentangan Belanjawan 2024, Perdana Menteri, Datuk Seri Anwar Ibrahim, mengumumkan kerajaan menimbang untuk mengapungkan harga telur dan ayam tidak lama lagi, selepas mendapati trend semasa menunjukkan bekalan kedua-dua sumber makanan itu kini stabil.

Beliau berkata, pelaksanaan tersebut membolehkan pasaran tempatan dapat berfungsi semula dengan bebas dalam memastikan keterjaminan bekalan ayam dan telur di pasaran, dan perincian mengenai langkah itu akan diumumkan oleh Kementerian Pertanian dan Keterjaminan Makanan (KPKM) dalam dua minggu, selepas berunding dengan pihak pengeluar.

Anwar berkata, langkah juga dilakukan bagi memastikan manfaat subsidi yang diberikan sebelum ini hanya dinikmati rakyat yang berhak, bukannya warga asing dan golongan kaya memandangkan sejak 2022, kerajaan telah mengeluarkan subsidi keseluruhan sebanyak RM3.7 bilion bagi menampung kos ayam dan telur.

Author

Fazleen Safina Abd Jamil

View all posts

View all posts


Tiada pemimpin UMNO berunding dengan PAS – Mohamad Hasan

REMBAU: Timbalan Presiden UMNO, Datuk Seri Mohamad Hasan berkata tiada sebarang rundingan oleh mana-mana pemimpin UMNO dengan PAS ketika ini seperti didakwa Presiden PAS, Tan Sri Abdul Hadi Awang.

Beliau berkata UMNO dan Barisan Nasional (BN) setakat ini telah membuat keputusan untuk bertanding secara solo pada Pilihan Raya Umum Ke-15.

“Tidak tahulah beliau berunding dengan siapa tetapi dengan saya memang tiadalah. Janganlah kita mahu mengadu domba parti orang lain, jaga parti sendiri. Saya jaga parti saya, beliau jaga parti beliau.

“Apa sahaja perundingan, mesti telus, jangan berunding dalam gelap, tidak boleh begitu,” katanya kepada pemberita selepas menghadiri program Semarak Merdeka di Kuala Sawah, Rantau di sini.

Media hari ini melaporkan Abdul Hadi berkata pintu rundingan antara PAS dan UMNO menerusi Muafakat Nasional sentiasa terbuka dan masih berjalan ketika ini melibatkan pimpinan serta ahli akar umbi kedua-dua parti.

Mohamad berkata beliau juga tidak mengetahui sekiranya Presiden UMNO, Datuk Seri Dr Ahmad Zahidi Hamidi mengutuskan mana-mana pemimpin parti itu untuk berunding dengan PAS.

“Jadi tiada pula dengar parti ataupun Presiden pernah bercakap mengutuskan (mana-mana pemimpin parti) mewakili UMNO berunding dengan PAS.

“Setakat hari ini saya tidak tahu, boleh jadi ada tetapi saya tidak tahu. Setakat ini yang saya tahu sebagai Timbalan Presiden, saya tidak pernah dengar Presiden berbuat demikian… mengutus wakil khas untuk berunding,” katanya. – BERNAMA


Piala AFF 2022: Aksi panas, Malaysia tersungkur di kaki Vietnam 0-3

HARIMAU Malaya gagal meneruskan rentak kemenangan dalam kempen AFF Mitsubishi Electric Cup 2022 apabila tewas 0-3 dengan Vietnam di Stadium Myn Dinh, Hanoi malam ini.

Jaringan Vietnam hadir pada minit ke-28 oleh Nguyen Tien Linh menerusi sepakan sudut. Vietnam bermain dengan 10 orang apabila penyerang mereka, Nguyen Van Taon selepas mengasari Dominic Tan.

Malaysia gagal menggunakan kelebihan yang dimiliki namum terus dihukum apabila pengadil dari Jepun, Ryuji Sato menghadiahkan penalti kepada Vietnam dan kad merah kepada pemain kebangsaan, Azam Azmi Murad. Jaringan dari sepakan penalti Vietnam itu disempurnakan oleh Que Ngoc Hai.

Skuad kendalian Park Hang Soa itu terus menambah derita Harimau Malaya dengan menambah jaringan pada minit ke-83 oleh Nguyen Hoang Duc hasil umpanan ayam tambatan Nguyen Quang Hai.

Perjuangan Harimau Malaya masih belum tamat, mereka akan bertemu Singapura pada 3 Januari nanti di Stadium Bukit Jalil.

Author

Muhammad Nor Fadzly Mahat

View all posts

View all posts


Mana lebih penting, pusat undi atau pusat banjir? – Rina Harun

KUALA LUMPUR: Menteri Pembangunan Wanita, Keluarga dan Masyarakat, Datuk Seri Rina berpendapat akan wujud polemik seperti penempatan mangsa banjir atau pusat pengundian jika Pilihan Raya Umum ke-15 (PRU15) diadakan waktu terdekat.

Beliau berkata demikian sebagai yang bertanggungjawab ke atas kebajikan rakyat kerana bimbang jangkaan berlakunya banjir besar hujung tahun menyebabkan ia tidak sesuai diadakan PRU15.

“Sebagai Menteri yang menjaga kebajikan rakyat di bawah Jabatan Kebajikan Masyarakat (JKM) yang menyediakan 6,010 sekolah sebagai Pusat Penempatan Sementara (PPS) banjir dan mungkin mencecah 10,000 PPS.

“Faktor utama pemilihan sekolah, dewan sebagai PPS kerana ia dikenal pasti tidak dinaiki air, tempat-tempat ini selamat namun saya bimbang kerana sekolah sama dijadikan tempat pembuangan undi.

“Sekiranya berlaku banjir, hendak jadi PPS ke atau pusat mengundi? Mana lebih penting?

“Bayangkan jika banjir, dewan nak adakan PRU, nak selamatkan orang satu isu, adakalanya MyKad tidak sempat diselamatkan,” katanya pada sidang media.

Beliau hadir ke Forum Kepimpinan Wanita Bersama Pemimpin Dalam Politik Malaysia di Royal Lake Club, Jalan Cenderamulia, Tasik Perdana di sini.

Antara panel yang hadir, Menteri di Jabatan Perdana Menteri (Parlimen dan Undang-Undang) yang juga Setiausaha Agung PAS, Datuk Seri Takiyuddin Hassan; bekas Menteri Pengangkutan yang juga Setiausaha Agung DAP, Anthony Loke.

Turut hadir, Setiausaha Agung BN, Datuk Seri Dr Zambry Abd Kadir; Ketua Wanita PKR Selangor, Rodziah Ismail; Ahli Parlimen Masjid Tanah yang juga Naib Ketua Srikandi Bersatu, Datuk Mas Ermieyati Samsudin dan Senator di Dewan Negara yang juga Ketua Muslimat PAS, Nuridah Mohd Salleh.

Antara resolusi forum adalah menggesa sekurang-kurangnya 30 peratus wanita dalam kepimpinan tertinggi parti, dalam badan legislatif, kepimpinan peringkat negeri dan Persekutuan.

Dalam pada itu, Rina berkata, pihaknya sehingga hari ini melakukan persiapan dari JKM.

“Siap siaga pihak kaunseling supaya kebajikan dan isu rakyat diutamakan.

“Saya tidak halang proses demokrasi, saya tahu masa sudah tiba dan tidak pernah kata tidak.

“Tetapi waktu ini, saya bukan buat ramalan, tetapi sepakat, berdasarkan fakta supaya diutamakan kesehahteraan rakyat dan pembubaran Parlimen sewajarnya dibincangkan di Kabinet bersama Jemaah Menteri lain,” katanya.

Sementara itu, Rina enggan mengulas ketika ditanya isu penderaan di pusat perlindungan dan pemulihan tidak berdaftar.

Author

Tun Puteh Wanti

View all posts

View all posts


KPDNHEP patahkan cubaan seludup 9,690 peket minyak masak bersubsidi

KOTA KINABALU: Kementerian Perdagangan Dalam Negeri Dan Hal Ehwal Pengguna (KPDNHEP) Sabah mematahkan cubaan menyeludup keluar 9,690 peket minyak masak bersubsidi satu kilogram (kg) ke negara jiran dianggarkan bernilai RM24,225.

Pengarahnya Georgie Abas berkata dalam serbuan di Sungai Kolapis, Beluran semalam, pihaknya turut merampas 5,000 liter minyak diesel bersubsidi dianggarkan bernilai RM10,750 juga dipercayai untuk diseludup keluar.

Katanya sebuah tangki dan sebuah kapal yang digunakan dalam kegiatan penyelewengan itu turut dirampas dalam serbuan yang dijalankan bersama Batallion 20 Pasukan Gerakan Am (PGA) Beluran, hasil risikan selama tiga minggu.

“Nilai keseluruhan rampasan dianggarkan RM1,904,975,” katanya dalam kenyataan di sini hari ini.

Georgie berkata seorang lelaki tempatan berumur 20-an yang dipercayai penjaga kapal turut ditahan bagi membantu siasatan mengikut Seksyen 20 (1) dan Seksyen 21 Akta Kawalan Bekalan 1961 serta Peraturan 3 (1) Peraturan-Peraturan Kawalan Bekalan 1974.

“Berdasarkan keterangan awal, penjaga kapal itu gagal mengemukakan sebarang dokumen kebenaran dan lesen sah untuk menyimpan barang kawalan di lokasi berkenaan,” katanya.

Dalam pada itu, menurutnya sebanyak 23 kes dikesan termasuk kesalahan di bawah Akta Kawalan Harga dan Antipencatutan 2011 serta Akta Kawalan Bekalan 1961 dalam Operasi Ayam, Telur dan Minyak Masak (Op ATM) Fasa Satu dan Dua, sehingga semalam.

“KPDNHEP komited melaksanakan tindakan mengawal selia bekalan serta harga barang kawalan dan keperluan asas seperti ayam, telur dan minyak masak di setiap peringkat rantaian melalui pemeriksaan Op ATM,” katanya. – BERNAMA

Author

MEDIAVARIASI

View all posts

View all posts


Permuafakatan Kerajaan Perpaduan jamin kestabilan politik, jana pertumbuhan ekonomi – Agong

KUALA LUMPUR: Permuafakatan yang tercapai dalam kalangan pimpinan parti Kerajaan Perpaduan membolehkan negara menjana pertumbuhan ekonomi yang menjamin kesejahteraan rakyat selain dapat mewujudkan kestabilan politik.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah ia selari dengan hasrat Seri Paduka untuk membentuk sebuah kerajaan yang stabil dan utuh.

Seri Paduka yang menzahirkan ucapan tahniah kepada Datuk Seri Anwar Ibrahim kerana dilantik sebagai Perdana Menteri ke-10 dan barisan Jemaah Menteri Kerajaan Perpaduan, turut meminta semua pihak berlapang dada dengan hati terbuka untuk menerima serta menghormati keputusan Pilihan Raya Umum ke-15 (PRU15).

“Beta menghargai pengenalan inisiatif negara Madani yang merangkumi aspek-aspek kemampanan; kesejahteraan; daya cipta; hormat; keyakinan; ihsan dan rahmah.

“Besar harapan Beta agar prinsip-prinsip tersebut diterjemahkan dengan baik dalam kerangka untuk mencipta lonjakan buat negara,” titah Al-Sultan Abdullah dalam Titah Diraja sempena Istiadat Pembukaan Penggal Kedua Parlimen ke-15 di sini, hari ini.

Sementara itu, Yang di-Pertuan Agong berharap usaha menambah baik sistem perundangan negara bagi menjamin perlindungan rakyat termasuk kanak-kanak, wanita dan Orang Kurang Upaya (OKU) terus dilaksana.

Seri Paduka bertitah ini termasuk inisiatif mewujudkan Pejabat Suruhanjaya Kanak-kanak yang bebas melalui penggubalan akta baharu bagi melindungi kanak-kanak khususnya daripada jenayah seksual secara fizikal dan dalam talian, selain memastikan penyertaan kaum wanita bagi merancakkan ekonomi negara.

Al-Sultan Abdullah turut mengalu-alukan usaha mengkaji semula Akta Orang Kurang Upaya 2008 bagi memelihara kesejahteraan golongan OKU.

Seri Paduka bertitah kerajaan juga perlu mengutamakan isu kesihatan seperti peningkatan beban penyakit berjangkit dan tidak berjangkit serta peningkatan populasi rakyat yang semakin menua.

“Beta mengalu-alukan usaha merangka strategi yang lebih objektif dan inklusif bagi memperkukuh kesiapsiagaan kesihatan awam dan menambah baik perkhidmatan kesihatan primer termasuk penyediaan kemudahan dan perkhidmatan lebih baik kepada warga tua,” titah Seri Paduka.

Al-Sultan Abdillah bertitah inisiatif bersifat membendung dan menggalakkan pengesanan awal penyakit perlu ditingkatkan menerusi skim peduli kesihatan termasuk penekanan terhadap aspek kesihatan mental. – BERNAMA


Galeri Nur Raudhah terbuka terima kritikan

AMPANG: Galeri Nur Raudhah, Ampang yang mendakwa menempatkan barangan peribadi Rasulullah dibuka secara percuma kepada orang ramai.

Jurucakap galeri, Mohd Zawawi Ramli memberitahu koleksi barangan peribadi itu adalah hasil kajian pakar arkeologi artifak Islam, Allahyarham Datuk Prof Dr Abd Manan Embong.

“Tujuan pameran adalah bagi memupuk rasa cinta kepada sejarah dan warisannya.

“Pembukaan galeri adalah sebagai memenuhi hasrat Allahyarham dan kami terbuka untuk sebarang kritikan atau pertikaian mengenai koleksi di sini.

“Tiada ritual pelik atau menjurus kepada taksub dan khurafat diadakan di sini, semua bawah pemantauan pihak berkuasa agama.

“Kami juga berhasrat mewujudkan kompleks pendidikan dan tamadun sejarah di Malaysia.

“Kita mahu ada pusat pengajian yang menggabungkan semua perkara dalam satu masa,” katanya.

Beliau berkata demikian ketika pelancaran menziarahi Athar Nabi pada Rabu.

Tahun lalu viral gambar dan cerita mengenai Majlis Tabarruk Athar (Barang Peninggalan) Rasulullah SAW yang dibuat di Alor Setar, Kedah.

Tapi, rata-rata netizen mempersoal kesahihan dan kebolehan ‘ritual’ yang dibuat oleh beberapa orang ustaz seolah-olah seperti syirik dan khurafat.

Sehubungan itu, Mufti menasihatkan orang ramai agar berhati-hati mengenai koleksi peribadi yang didakwa milik Nabi.

Author

Tun Puteh Wanti

View all posts

View all posts


PRU15: Calon ‘langgar’ kerjasama GRS-BN, kecoh di Tenom warnai penamaan calon di Sabah

KOTA KINABALU: Calon mencemari kerjasama Gabungan Rakyat Sabah (GRS) dan Barisan Nasional (BN), serta kekecohan di Pusat Penamaan Calon di Tenom mewarnai suasana hari penamaan calon Pilihan Raya Umum Ke-15 (PRU15) di Sabah, hari ini.

GRS dan BN yang menjalin kerjasama dalam mentadbir kerajaan negeri Sabah telah memberi komitmen untuk tidak bertembung sesama sendiri pada PRU15 namun kerjasama itu sedikit terjejas apabila parti komponen gabungan itu bertindak ‘melanggar’ antara satu sama lain di kerusi Parlimen Beluran dan Ranau.

Naib Presiden Bersatu, Datuk Seri Ronald Kiandee dalam mempertahankan kerusi Parlimen Beluran disandangnya lima penggal sejak 1999, bertanding atas tiket Perikatan Nasional (PN) bertembung dengan calon BN iaitu bekas Presiden Majlis Perbandaran Sandakan, Benedict Asmat dalam saingan lima penjuru.

Di Parlimen Ranau, bekas ahli Parlimen kawasan itu, Datuk Ewon Ebin bertanding atas tiket Parti Bersatu Rakyat Sabah (PBRS), menentang penyandangnya Datuk Jonathan Yasin daripada Bersatu yang bertanding bawah GRS, juga dalam saingan lima penjuru.

Bersatu merupakan parti komponen GRS di Sabah namun parti itu menjadi parti komponen PN di Semenanjung manakala PBRS merupakan parti komponen BN.

Di TENOM, insiden kekecohan berlaku di Dewan DSP Antanom, di sini. berikutan penolakan pencalonan Presiden Parti Kesejahteraan Demokratik Masyarakat (KDM), Datuk Peter Anthony.

Menurut Pesuruhjaya Polis Sabah, Datuk Idris Abdullah, Suruhanjaya Pilihan Raya (SPR) menolak pencalonan Peter kerana mempunyai kes mahkamah belum selesai, menyebabkan 300 penyokongnya cuba merempuh masuk ke dewan pada kira-kira jam 11.30 pagi.

Insiden itu berakhir jam 2.38 petang setelah perbincangan dengan pihak terlibat dan Peter telah membuat laporan polis berkenaan insiden tersebut selain akan memfailkan semakan kehakiman di Mahkamah Tinggi ,Isnin ini berhubung pembatalan borang pencalonannya.

Tenom menyaksikan persaingan lima penjuru antara penyandangnya Noorita Sual (PH-DAP), Jamawi Jaafar (BN-UMNO), Ukim Buandi (Warisan) serta dua calon bebas iaitu Riduan Rubin dan Peggy Chaw Zhi Ting.

Pilihan Raya Kecil Dewan Undangan Negeri (DUN) Bugaya yang diadakan serentak dengan PRU15 menyaksikan saingan tujuh penjuru antara Jamil Hamzah daripada Parti Warisan, Abd Aziz Mohd Ibno(BN-UMNO), Arastam Pandorog (PH-PKR), Mohd Hassan Abu Bakar (Pejuang), Nazmawati Walli (PBM), Karil Pg Kuraini (PPRS) dan calon Bebas, Zulfadzli Shi Ahmad.

Kerusi itu kosong berikutan kematian penyandangnya Manis Muka Mohd Darah pada November 2020, dan beliau memenangi kerusi DUN itu, yang mempunyai 32,761 pemilih berdaftar, sewaktu Pilihan Raya Negeri Sabah ke-16 dua tahun lepas dengan majoriti 6,005 undi.

SPR sebelum ini telah menetapkan PRK DUN Bugaya pada 16 Januari 2021, namun ditangguhkan susulan proklamasi darurat mencegah COVID-19 pada 12 Disember 2020 yang dibatalkan pada 6 Oktober lepas. – BERNAMA


MTPN pulihkan imej usahawan terjejas tohmahan, viral

KUALA LUMPUR: Majlis Tindakan Pengguna Negara (MTPN) tampil membantu memulihkan imej usahawan yang terjejas tohmahan sehingga mereka ditolak pengguna

Yang Dipertua Wilayah Persekutuan Kuala Lumpur MTPN, Abdul Malik Jamaran berkata, tohmahan adalah satu perkara yang boleh membunuh imej, reputasi seseorang sekelip mata.

“Ramai sukar bangkit dan tidak tahu jalan keluar setelah berhadapan cercaan, hinaan netizen menerusi media sosial malah ada yang berhadapan muflis, gulung tikar gara-gara tohmahan.

“Dalam dunia tanpa sempadan, segala-galanya sukar, sekali orang viral boleh membunuh sekelip mata.

“Tohmahan dan viral adalah isu negara yang besar, jika ia tidak dikawal selia dengan baik, ia akan membantutkan ekonomi negara, kerana produk yang baik tidak sampai kepada pengguna.

“Menerusi MTPN sebagai platform, kita pulihkan bersihkan tohmahan itu dan bantu bangunkan kembali usahawan terjejas,” katanya kepada MEDIA VARIASI.

MTPN yang diwujudkan pada tahun 2016 berpangkalan di Johor Bharu, memiliki 87 cawangan berperanan membantu menyemak, mempromosi produk dan servis yang baik sebelum pensijilan diberi dan sampai kepada pengguna.

Sebanyak 8,000 usahawan sudah dibantu dan diberi sijil, proses pensijilan ini membantu meningkatkan kepercayaan pengguna terhadap syarikat dibawahnya.

“Dengan adanya sijil berkenaan, secara tidak langsung beri impak kepada pengguna untuk buat pilihan, jika mereka berada di bawah MTPN, produk atau servis syarikat telah menjalani proses audit dan semakan telus dari MTPN sekaligus beri jaminan kepercayaan kepada pengguna,” katanya.

Author

Tun Puteh Wanti

View all posts

View all posts


Elak bayar hutang, pelajar kolej buat laporan palsu kononnya dirompak

KUALA LUMPUR: Seorang pelajar kolej swasta berdepan tindakan undang-undang setelah membuat laporan polis palsu bahawa dirinya dirompak dan mengalami kerugian RM10,300 dipercayai bagi mengelak membayar hutang.

Ketua Polis Daerah Petaling Jaya, ACP Mohamad Fakhrudin Abdul Hamid dalam kenyataan berkata, remaja berumur 19 tahun itu membuat laporan polis pada 9.46 malam semalam, mendakwa dirinya dirompak tiga lelaki bersenjata di sekitar Petaling Jaya di sini.

Beliau berkata polis kemudian menjalankan siasatan dan mendapati kejadian yang dilaporkan pelajar itu tidak berlaku.

Menurutnya, hasil siasatan mendapati remaja berkenaan membelanjakan wang simpanan diberikan keluarganya dan alasan disamun juga digunakan untuk tidak membayar wang yang dipinjam daripada rakannya.

Beliau berkata, kes disiasat mengikut Seksyen 182 Kanun Keseksaan yang membawa hukuman penjara hingga enam bulan atau denda hingga RM2,000 atau dengan kedua-duanya sekali, jika sabit kesalahan.

Mohamad Fakhrudin berkata, pelajar terbabit tidak ditahan dan pihak polis dalam proses melengkapkan siasatan untuk membuat pertuduhan di mahkamah. – BERNAMA


Najib diasingkan, terima makanan dari kafe penjara?

KUALA LUMPUR: Mantan Perdana Menteri keenam, Datuk Seri Najib Razak dipercayai ditempatkan di sel pengasingan sebagai prosedur biasa pandemik di Maktab Penjara Kajang.

Sumber memberitahu, ia prosedur sama seperti banduan lain iaitu selepas membersihkan badan, bertukar pakaian mengikut kategori hukuman iaitu ungu untuk reman, warna putih dan biru bagi yang menjalani hukuman.

“Beliau ditempatkan di pusat kuarantin di Maktab Penjara Kajang selama lapan hari sebelum dipindahkan ke sel hukuman.

“Kemungkinan di sel hukuman beliau akan diasingkan daripada banduan lain kerana status jawatannya dalam masyarakat sebelum ini yang tidak sesuai seperti kerahsiaan negara dan lain-lain.

“Sebagai contoh tahanan SOSMA dan bekas Timbalan Perdana Menteri, Datuk Seri Anwar Ibrahim dahulu juga diasingkan daripada banduan lain.

“Walaupun diasingkan namun pada masa-masa tertentu seperti kelas ilmuan akan dicampurkan bersama dan di sinilah semua sisi kehidupan akan dikongsi buat iktibar,” katanya kepada MEDIA VARIASI.

Menyentuh mengenai hidangan makanan mungkin berbeza daripada banduan lain kerana bagi yang mampu membayar bulanan RM550 (biasanya diuruskan ahli keluarga), menu makanan adalah daripada kafe penjara.

“Semua banduan diberi pilihan sama jika ahli keluarga uruskan bayaran bulanan, semua akan dapat selain makanan dari Koperasi Penjara (KoPen).

“Makanan dari koperasi biasanya ada Maggi, biskut, kek, spaghetti, ayam goreng, White Coffee, Hot Chocolate dan lain-lain.

“Antara menunya adalah bihun, mi goreng, nasi lemak, roti bakar dengan jem, nasi ayam masak merah, rendang, ayam kicap, kuah kari daging, kari kambing.

“Minuman biasanya ada ais batu dan air panas seperti Nescafe dan lain-lain.

“Boleh dikatakan rasanya semua sedap kerana ia disediakan oleh banduan yang menjalani latihan di bengkel penyediaan makanan dan katering.

“Banduan juga disediakan bahan bacaan, boleh menonton televisyen selain boleh menyertai mana-mana program seperti bersukan, kraftangan dan lain-lain.

“Mungkin di sini banduan akan lihat banyak perkara yang boleh ditambah baik kerana peruntukan terhadap penjara amat terhad kadang-kadang ada bekalan yang tidak cukup seperti ubat gigi, sabun dan ubat-ubatan lain,” katanya lagi.

Terdahulu, Jabatan Penjara Malaysia menyangkal khabar angin bahawa Najib akan menerima layanan istimewa di Penjara Kajang.

Di Facebook hari ini, jabatan itu memuat naik tangkap layar catatan yang disebarkan menunjukkan gambar sebuah bilik yang bersih dan luas, lengkap dengan rak dan meja mirip keluaran IKEA dengan tajuk “Penjara untuk VIP”.

“Hentikan penyebaran maklumat palsu,” kata jabatan itu dalam catatannya.

Media sosial dibanjiri dengan komen mengenai kemungkinan Najib menerima layanan VIP di dalam penjara setelah Mahkamah Persekutuan mengekalkan sabitan dan hukumannya dalam kes SRC International.

Ketua Pengarah Penjara Datuk Nordin Muhamad sebelum ini dilaporkan berkata, Jabatan Penjara Malaysia buat pertama kali melancarkan Pusat Pembangunan Peradaban Budaya Kemanusiaan di 42 penjara seluruh negara bagi membentuk keharmonian antara penghuni penjara dan warden.

Katanya, kewujudan pusat tersebut dapat membawa budaya baharu dalam kalangan warga kerja Jabatan Penjara yang bukan lagi tempat untuk menghukum.

Nelson Mandela pernah berkata, jika ingin melihat tamadun sesuatu bangsa, lihatlah bagaimana mereka melayan penghuni penjara.

Untuk rekod, Anwar sebelum ini dipecat daripada jawatan Timbalan Perdana Menteri dan Menteri Kewangan pada 2 September 1998 atas dakwaan salah guna kuasa dan salah laku seksual.

Beliau dijatuhi hukuman penjara enam tahun pada 14 April 1999 oleh Mahkamah Tinggi Kuala Lumpur selepas disabitkan atas empat kesalahan rasuah berhubung penyalahgunaan kuasa dengan campur tangan dalam penyiasatan polis terhadap dakwaan salah laku seksual.

Pada 28 Ogos 2008, Anwar kembali ke Dewan Rakyat setelah memenangi Pilihan Raya Kecil (PRK) Permatang Pauh atas tiket PKR apabila isterinya yang juga anggota Parlimen kawasan itu, Dr Wan Azizah, meletakkan jawatan bagi memberi laluan kepadanya untuk bertanding.

Anwar seterusnya berjaya mempertahankan kerusi Parlimen itu pada Pilihan Raya Umum Ke-13 pada 2013.

Anwar dijatuhi hukuman penjara lima tahun pada 7 Mac 2014 oleh Mahkamah Rayuan, yang mendapatinya bersalah meliwat pembantunya Mohd Saiful Bukhari Azlan, enam tahun sebelumnya.

Namun beliau kemudian mendapat pengampunan penuh yang diperkenankan Yang di-Pertuan Agong dan kini menjadi Ahli Parlimen Port Dickson.

Author

Tun Puteh Wanti

View all posts

View all posts


Anwar Ibrahim ke Istana Negara 8 pagi Jumaat

CYBERJAYA: Perdana Menteri ke-10, Datuk Seri Anwar Ibrahim memaklumkan dirinya akan berangkat ke Istana Negara bagi menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada 8 pagi, Jumaat.

Keberangkatannya ke Istana Negara akan ‘memanaskan’ lagi desas-desus mengenai barisan Kabinet kerajaan baharu yang diterajuinya selepas beliau mengangkat sumpah sebagai Perdana Menteri 24 November lepas.

Pengerusi Pakatan Harapan (PH) itu turut menyatakan, perbincangan berhubung pelantikan barisan Kabinet kini hampir selesai dilakukan dan beliau berharap ia dapat diumumkan dalam masa terdekat.

“Kita terpaksa bergegas menyelesaikan masalah dengan semua komponen parti kerana kita harus segerakan untuk membentuk barisan jemaah menteri yang diperkenan oleh Yang di-Pertuan Agong dan dapat kita umumkan kalau boleh dalam masa dua ini, In shaa Allah.

“Setakat ini hampir seluruhnya sudah hampir selesai dan saya akan perkemas kini. Saya ambil kesempatan untuk menyatakan, tidak ada kemenangan kalau tidak ada asas yang dipupuk oleh pihak reformis daripada awal,” katanya pada Khamis malam.

Anwar berkata demikian dalam Majlis Ramah Mesra Reformis yang berlangsung seperti yang disiarkan di laman Facebook rasminya malam tadi.

Dalam pada itu, Ahli Parlimen Tambun itu memaklumkan sejurus urusan selesai di Istana Negara, beliau akan ke Istana Kinta pada 10 pagi bagi menghadap Sultan Perak, Sultan Nazrin Shah.

Sesi berkenaan akan turut dihadiri Menteri Besar Perak, Datuk Seri Saarani Mohamad.

Beliau turut memaklumkan akan mendirikan solat Jumaat di Masjid Muhammad Al-Fateh, Taman Jati sebelum menyertai kenduri rakyat bagi menzahirkan ucapan terima kasih atas mempercayai dirinya untuk menggalas mandat yang diberi.

Author

Diyana Rahip

View all posts

View all posts


Jem! Kereta kebal rosak punca trafik sesak di KL

KUALA LUMPUR: Sebuah kereta kebal yang rosak di susur Carcosa menghala ke KL Sentral kira-kira jam 10.27 pagi pada Jumaat menyebabkan jalan terhalang dan trafik menjadi sesak.

Insiden tersebut dirakam melalui televisyen litar tertutup (CCTV) di Pusat Info Trafik dan Kawalan Lampu Isyarat (KLCCC) Dewan Bandaraya Kuala Lumpur (DBKL).

Menurut ciapan KLCCC DBKL di Twitter, kejadian itu menyebabkan lorong jalan tengah tersebut terhalang dan trafik sesak.

“Renjer 01, 02, 05 dan 06 tiba di lokasi pada sekitar jam 10.49 pagi.

“Tidak lama kemudian, kereta kebal itu berjaya ditunda ke lokasi selamat. Kes selesai,” kata ciapan tersebut pada Jumaat.

Renjer 01, 02, 05 & 06 sampai di  lokasi #kltu pic.twitter.com/jCtgG6tIvk

— KLCCC DBKL (@KLCCC_DBKL) August 26, 2022

Author

Taufik Asmady Abdul Aziz

View all posts

View all posts


RUU GEG tidak menjenayahkan kanak-kanak – KJ

PUTRAJAYA:  Pelaksanaan Rang Undang-Undang (RUU) berkaitan Generational End Game (GEG) tidak memperuntukkan hukuman di bawah kesalahan jenayah kepada kanak-kanak bawah umur yang didapati merokok.

Menteri Kesihatan, Khairy Jamaluddin berkata, dakwaan pihak yang menyatakan RUU berkenaan telah menjenayahkan kanak-kanak merupakan persepsi yang mengelirukan kerana undang-undang sedia ada mengikut peraturan 11(1)(d)  telah menetapkan kompaun RM50 terhadap perokok bawah 18 tahun di premis makanan.

Jelas Khairy lagi, di bawah peraturan sedia ada juga tidak mengenakan hukuman berat seperti penjara, tidak direkodkan atas kesalahan jenayah dan dibawa ke mahkamah untuk perbicaraan bagi kanak-kanak bawah umur yang merokok di premis makanan oleh pihak penguatkuasa.

“Kompaun kepada orang bukan dewasa memang telah wujud di dalam peraturan sedia ada. Ini tidak boleh didaftar sebagai satu kesalahan jenayah.

“Tidak akan ada hukuman penjara bagi orang bukan dewasa merokok sekarang ini ataupun melalui undang-undang baru (RUU GEG) bagi mereka yang lahir selepas tahun 2007.

“Tidak ada rekod jenayah langsung, jangan kelirukan rakyat. Sekarang ini kalau kanak-kanak beli rokok, ada penguat kuasa yang kesan hanya akan dikompuan RM50, boleh bayar dan tidak perlu ke mahkamah. Sama seperti RUU GEG,” katanya.

Beliau berkata demikian ketika ditemui media selepas Majlis Pelancaran Portal KKMNow di Kementerian Kesihatan Malaysia (KKM), Putrajaya, di sini hari ini.

Sebuah kumpulan NGO yang dikenali sebagai Generasi Penamat (GEG) telah membuat penyerahan memorandum bagi membantah pelaksanaan RUU GEG di hadapan Bangunan Parlimen pada pagi tadi.

Penyerahan tersebut turut dihadiri Ahli Parlimen Petaling Jaya, Maria Chin Abdullah, Ahli Parlimen Tuaran, Datuk Seri Wilfred Madius Tungau dan Ahli Parlimen Muar, Syed Saddiq Abdul Rahman.

Author

Mohamad Fitri Hazim Hazam

View all posts

View all posts


Teruskan tayangan Mat Kilau tanpa ‘Mat Kilau’ – Studio Kembara

KUALA LUMPUR: Tayangan gala Filem Mat Kilau: Kebangkitan Pahlawan di Indonesia, pada 26 Ogos depan tetap diteruskan walaupun tanpa kehadiran teraju utamanya, Datuk Adi Putra Abdul Halim.

Penerbit dan Pengarah Urusan Studio Kembara, Abdul Rahman Mt Dali berkata, artis dan kru akan turun ke Jakarta pada 25 Ogos dan 26 Ogos depan.

“Program promo dan tayangan akan tetap diteruskan.

“Artis lain seperti Fattah Amin dan Beto akan ke sana,” katanya ketika dihubungi MEDIA VARIASI.

Beliau diminta mengulas isu pendedahan Adi Putra yang mendakwa gagal menghubungi Studio Kembara yang memaksanya menggunakan medium media sosial.

Difahamkan, luahan tidak puas hati itu berkaitan tayangan filem tersebut di Jakarta, Indonesia selain memaklumkan tidak lagi berminat untuk menyertai aktiviti promosi Mat Kilau di negara lagenda Ratu Loro Kidul itu.

Susulan itu, wakil penerbit Studio Kembara cuba menghubungi sejak malam Jumaat dan Sabtu tetapi tidak dijawab Adi.

Abdul Rahman sekali lagi menegaskan ketegangan antara mereka tiada kaitan dengan agihan bonus kerana pihaknya belum menerima keuntungan hasil jualan tiket mencecah RM100 juta itu.

Author

Tun Puteh Wanti

View all posts

View all posts


Kebebasan media antara komitmen Kerajaan Perpaduan – Fahmi Fadzil

KUALA LUMPUR: Kebebasan media menjadi antara komitmen Kerajaan Perpaduan dalam memastikan proses semak dan imbang kerajaan berjalan baik, kata Menteri Komunikasi dan Digital, Fahmi Fadzil.

Fahmi berkata, penubuhan Majlis Media Malaysia mungkin menjadi antara kaedah bagi merealisasikan matlamat itu.

“Saya sendiri sebagai menteri terbuka untuk meneliti perkara ini (penubuhan Majlis Media Malaysia), tetapi semestinya ia perlu persetujuan di peringkat Jemaah Menteri.

“Berikan sedikit masa, kita akan teliti,” katanya selepas menghadiri taklimat dan lawatan kerja ke Pertubuhan Berita Nasional Malaysia (Bernama) di sini hari ini.

Turut hadir Ketua Setiausaha Kementerian Komunikasi dan Digital Datuk Seri Mohammad Mentek serta pengurusan Bernama iaitu Pengerusinya  Senator Datuk Ras Adiba Radzi dan Ketua Pegawai Eksekutif Roslan Ariffin.

Timbalan Ketua Pengarang, Perkhidmatan Berita Antarabangsa yang juga menanggung tugas sebagai Ketua Pengarang, Jamaluddin Muhammad dan Editor Eksekutif yang juga menanggung tugas sebagai  Timbalan Ketua Pengarang Perkhidmatan Berita, Harlina Samson turut hadir.

Fahmi berkata, setakat ini cadangan penubuhan Majlis Media itu masih belum dibincangkan dalam Jemaah Menteri dan akan memaklumkan perkembangan sekiranya telah mencapai sebarang keputusan.

Pada 5 Disember, Fahmi berkata, beliau perlu mendapatkan perincian berhubung cadangan penubuhan Majlis Media Malaysia daripada pemain industri media khususnya persatuan wartawan, selain memberi jaminan kebebasan media akan diberi keutamaan termasuk aspek kebajikan pengamal media di negara ini.

Cadangan penubuhan Majlis Media Malaysia disuarakan peserta Wacana Hari Wartawan Nasional (Hawana) pada 2018 yang mewakili pelbagai pertubuhan media di seluruh negara.

Sementara itu, Fahmi berkata beliau akan mendapatkan maklumat tambahan mengenai Belanjawan 2023 bagi Kementerian Komunikasi dan Digital yang dijangka dibentang akhir suku pertama tahun depan.

Mengenai lawatannya ke Bernama, Fahmi berkata, beliau akan meneliti beberapa isu yang dibangkitkan termasuk sambutan Hawana 2023.

Pada lawatan itu, Fahmi turut dibawa melawat ke Bahagian Digital Media Bernama dan diberikan penerangan mengenai pengoperasiannya.

“Saya gembira melihat Bahagian Digital Media Bernama yang bagi saya mungkin salah satu konsep masa depan melibatkan ruang informasi bukan sahaja digital tetapi pertempuran antara maklumat yang benar dan palsu,” katanya. – BERNAMA


Ibu didakwa simbah anak dengan air panas kerana habiskan data internet

MELAKA: Seorang wanita dihadapkan ke Mahkamah Sesyen Ayer Keroh, di sini hari ini, atas pertuduhan menyimbah air panas ke atas anaknya dalam kejadian tahun lalu.

Tertuduh, berusia 37 tahun mengaku tidak bersalah sejurus pertuduhan dibacakan jurubahasa mahkamah di depan Hakim Mohd Sabri Ismail.

Mengikut pertuduhan, tertuduh didakwa dengan sengaja menyebabkan kecederaan parah ke atas seorang remaja lelaki berusia 13 tahun dengan cara menyimbah air panas ke arah mangsa.

Perbuatan itu dilakukan tertuduh kira-kira jam 2.56 pagi di sebuah rumah di Sungai Udang, pada 27Jun 2022.

Bagi kesalahan itu, tertuduh didakwa melakukan kesalahan mengikut Seksyen 326 Kanun Keseksaan dan dibaca bersama Seksyen 326 A kanun sama yang memperuntuk hukuman sehingga 20 tahun dan denda atau sebatan.

Terdahulu, prosiding pendakwaan yang dikendalikan Timbalan Pendakwa Raya Muhamad Nazrin Ali Rahim memohon agar jaminan tidak diberikan dengan mengambil kira faktor tertuduh tinggal bersama mangsa, selain dia tidak diwakili peguam.

Mahkamah kemudian menetapkan 26 Oktober depan sebagai tarikh sebutan semula kes dan serahan dokumen.

Difahamkan, kejadian berpunca apabila tertuduh berang dengan mangsa yang juga anak keduanya kerana menghabiskan data internet telefon bimbitnya. – Berita Harian

Author

Media Variasi

View all posts

View all posts


Niat jahat dakwa dana pilihan raya terkait dengan INSAN – Amirudin

SHAH ALAM: Menteri Besar Selangor, Datuk Seri Amirudin Shari menyifatkan dakwaan dana pilihan raya dikaitkan dengan hasil premium insurans Skim Insurans Am Selangor (INSAN) untuk rakyat negeri itu sebagai tuduhan berniat jahat.

Beliau turut menafikan dakwaan maklumat peribadi dalam rekod Suruhanjaya Pilihanraya Malaysia (SPR) disalahgunakan oleh kerajaan negeri dan diserahkan kepada syarikat insurans untuk tujuan program kebajikan tersebut.

“Soalan (dakwaan) itu berniat jahat, tiada kaitan langsung dana untuk PRN. Itu saya boleh sahkan 100 peratus atau 120 peratus,” katanya pada sidang media selepas mempengerusikan Majlis Mesyuarat Kerajaan Negeri (MMKN) di bangunan Pentadbiran Kerajaan Negeri, di sini pada Rabu.

Mengulas lanjut, Amirudin berkata, kerajaan negeri hanya berhubung dengan SPR untuk mengumpulkan data bagi prapendaftaran.

“Sebenarnya itu (adalah) data awam yang kita perolehi dan itu yang didaftarkan sebagai prapendaftaran.

“Sebab itu bagi mereka yang membuat prapendaftaran perlu mengesahkan dengan gambar swafoto, gambar kad pengenalan masing-masing bagi mengesahkan pendaftaran berkenaan,” katanya.

Sebelum ini, tular di media sosial mengenai beberapa individu mempersoalkan jumlah bayaran oleh kerajaan negeri untuk premium insurans bagi enam juta rakyat Selangor.

Individu tersebut turut mendakwa, maklumat peribadi orang awam di negeri itu telah didaftarkan secara automatik tanpa pengetahuan.

Amirudin berkata, nama serta maklumat pemilik akan terangkum dalam sistem INSAN hanya selepas mereka membuat pengesahan.

“Polisi itu hanya akan termaktub selepas diserahkan dengan memenuhi beberapa kriteria iaitu swafoto dengan kad pengenalan masing-masing, barulah polisi itu diaktifkan sepenuhnya.

“Itu hanyalah prapendaftaran, jika tidak berminat tak perlu aktifkan maklumat peribadi. Keuntungan ke, dana pilihan raya, ini adalah tuduhan berniat jahat,” ujarnya.

Tambahnya, beliau akan mengarahkan pihak pengendali mengetatkan atau melaksanakan proses pembaikan sekiranya timbul isu berkaitan pelanggaran data peribadi.

Author

Fazleen Safina Abd Jamil

View all posts

View all posts


PM akan bertemu pemimpin Sabah selepas pulang dari Jakarta

PETALING JAYA: Perdana Menteri, Datuk Seri Anwar Ibrahim akan mengadakan pertemuan dengan pemimpin-pemimpin Sabah bagi membincangkan isu politik negeri itu sebaik sahaja pulang daripada lawatan rasmi ke Indonesia.

Ditemui pemberita selepas mempengerusikan mesyuarat Majlis Presiden Pakatan Harapan hari ini, Anwar berkata, beliau telah menghubungi Ketua Menteri Sabah Datuk Seri Hajiji Noor dan berpuas hati dengan keadaan semasa di negeri itu yang dianggap dalam keadaan terkawal.

“Saya juga difahamkan Presiden UMNO, Datuk Seri Dr Ahmad Zahid Hamidi telah bercakap dengan Pengerusi Badan Perhubungan UMNO Sabah, Datuk Seri Bung Moktar Radin dan keadaan terkawal untuk seketika.

“Kita (kerajaan) akan pastikan keadaan pengurusan kerajaan negeri itu tidak terjejas kerana keutamaan kita ialah menjana pertumbuhan ekonomi dan menjaga kepentingan rakyat. Pastinya selepas saya kembali dari Jakarta saya akan beri perhatian khusus tentang perkembangan di Sabah,” katanya.

Perdana Menteri dijadual mengadakan lawatan rasmi ke Indonesia selama dua hari bermula esok hingga Isnin ini atas jemputan Presiden Indonesia, Joko Widodo.

Semalam, Bung Moktar dalam sidang media mengumumkan pendirian UMNO dan BN Sabah untuk menarik sokongan terhadap Hajiji susulan hilang kepercayaan terhadap kedudukannya sebagai Ketua Menteri, selain perjanjian antara BN dan Perikatan Nasional (PN) telah dilanggar. – BERNAMA


e-Taib terima 1,300 soalan dalam tempoh dua minggu

MAKKAH: Perkhidmatan talian ibadat haji secara elektronik (e-Taib) Tabung Haji (TH) menerima kira-kira 1,300 soalan dalam tempoh dua minggu setelah jemaah haji tiba di Tanah Suci bermula 21 Mei lepas.

Pengurus Bimbingan Makkah, Shahrin Awaludin berkata, pertanyaan berhubung larangan ihram, fiqh wanita dan dam antara paling kerap diajukan dalam kalangan jemaah haji.

Beliau berkata, perkhidmatan yang terdapat di aplikasi THhujjaj itu membolehkan pengguna bertanyakan soalan dalam lebih 15 kategori termasuk ibadat haji, umrah, solat, bersuci dan doa.

“Menerusi e-Taib, pengguna akan memilih kategori soalan dan nota serta infografik akan dipaparkan berdasarkan soalan mereka. Jika perlukan maklumat lanjut mereka boleh berbual secara langsung (live chat) dengan Pembimbing Ibadat Haji Tanah Suci (Pihtas),” katanya kepada pemberita di sini.

Shahrin berkata, 50 peratus pengguna tidak melanjutkan soalan selepas membaca nota dan infografik yang disediakan, manakala selebihnya telah dijawab pihaknya.

Menurutnya pada masa ini, empat Pihtas yang merupakan guru agama bertugas dalam tiga syif bermula 7 pagi hingga 10 malam, sebelum beroperasi 24 jam dua minggu sebelum wukuf dengan jangkaan lebih 5,000 soalan dikemukakan pada musim haji ini.

Beliau berkata, soalan berkenaan akan dianalisis dan dikemas kini ke dalam buku Soal Jawab Haji, Umrah dan Ziarah serta portal e-Bimbingan TH untuk rujukan jemaah haji pada masa depan. – BERNAMA


Acara berbasikal boleh jadi lubuk emas negara di Sukan SEA Thailand – Azizulhasni

NILAI: Jaguh berbasikal trek negara Datuk Mohd Azizulhasni Awang optimis pasukan berbasikal trek negara tidak berdepan masalah untuk menyumbang banyak pingat emas sekiranya acara itu dipertandingkan pada Sukan SEA Thailand 2025.

Pelumba berusia 35 tahun itu berkata, acara berbasikal trek mampu menjadi lubuk emas buat kontinjen negara di temasya dwitahunan itu memandangkan kebanyakan atlet muda sukan berkenaan kini sudah berada di tahap Sukan Asia.

“Saya rasa untuk acara pecut memang skuad negara boleh tuai emas sebab pelumba kita memang setakat ini prestasinya baik.

“Pelumba kita bagi yang junior pun sudah berada di tahap Sukan Asia, cuma yang perlu ditambah baik adalah acara berbasikal lasak sebab program kita setakat ini tidak menentu,” katanya kepada pemberita selepas menjuarai Kejohanan Berbasikal Trek Kebangsaan 2023 bagi acara keirin lelaki di Velodrom Nasional, di sini semalam.

Beliau berkata demikian ketika diminta mengulas mengenai prestasi dan kemampuan skuad muda berbasikal trek kebangsaan sekiranya acara berbasikal trek dipertandingkan di Sukan SEA Thailand.

Azizulhasni yang digelar sebagai ‘The Pocket Rocketman’ itu bagaimanapun berkata, skuad berbasikal kebangsaan tidak boleh berlengah dan perlu membuat persediaan rapi dalam usaha merealiasikan impian untuk menyumbang banyak pingat emas.

Malaysia, melalui detik hitam di edisi Sukan SEA Kemboja 2023 apabila mencipta pencapaian terburuk dalam sejarah temasya sukan itu dengan kedudukan ketujuh serta gagal mencapai sasaran 40 emas.

Malaysia hanya mampu mengumpul  34 emas, 45 perak dan 97 gangsa. – BERNAMA


Polis minta saksi kemalangan melibatkan tiga kereta tampil bantu siasatan

SHAH ALAM: Pihak polis dari Ibu Pejabat Polis Daerah (IPD) Shah Alam meminta agar orang awam yang menjadi saksi kemalangan melibatkan tiga kereta iaitu jenis Vios, Range Rover dan Bezza, tampil membantu siasatan.

Ketua Polis Daerah Shah Alam, Asisten Komisioner Mohd Iqbal Ibrahim berkata, Bahagian Siasatan dan Penguatkuasaan Trafik (BSPT) menerima satu laporan mengenai kemalangan jalan raya sekitar jam 6 pagi pada Ahad.

Menurut beliau, kemalangan tersebut berlaku di KM 17.1 Lebuh Raya Persekutuan melibatkan tiga kenderaan iatu kereta nombor VFV9832, kereta nombor BNT3 dan kereta nombor VGH3943.

“Siasatan awal mendapati kejadian berlaku semasa kereta nombor VFV9832 jenis Vios yang memandu di lorong tengah tiba-tiba dilanggar kereta nombor BNT3 jenis Range Rover pada bahagian tepi sebelah kiri yang datang dari arah belakang sebelah kiri menyebabkan kereta Vios tersebut bergerak ke lorong kanan dan melanggar pembahagi jalan di sebelah kanan manakala kereta Range Rover itu berpusing ke sebelah kiri jalan.

“Kereta nombor VGH3943 jenis Bezza yang datang dari arah belakang tidak sempat mengelak telah terlanggar bahagian belakang kereta Vios itu,” kata Mohd Iqbal dalam satu kenyataan pada Ahad.

Katanya, mangsa-mangsa yang terlibat telah dibawa ke Hospital Shah Alam untuk menerima rawatan.

Jelasnya, siasatan lanjut masih dijalankan untuk mengenal pasti punca-punca kemalangan berlaku dan kes disiasat di bawah Seksyen 43-APJ 1987.

“Saksi atau orang ramai yang mempunyai maklumat diminta tampil bagi membantu siasatan dengan menghubungi Pegawai Penyiasat BSPT IPD Shah Alam, Isnpektor Muhammad Hasrul Suhiami di talian 011-31215697,” katanya lagi.

Author

Faridah Amiratul

View all posts

View all posts